Komeriak behingoz utzita | Kultura | Berria\nMikel Martinez eta Patxo Telleria aktoreak, azaroan estreinatuko duten Ez dok ero antzezlanaren entseguko une batean. ARITZ LOIOLA / FOKU Tamaina handiagoan ikusi\nMaskara aurpegian duela, ezker-eskuin dabil Mikel Martinez aktorea Basauriko Social antzokiko agertokian (Bizkaia), gorputz osoa estaltzen dion barruko arropa pieza zuri bat jantzita; eskuekin keinuak marrazten ditu airean, orain lurra eta gero airea seinalatzen ditu, kiribil moduko bat irudikatzen du gero, dena hitz bakar bat ere ahoskatu gabe, eta bere barruan soilik entzuten duen testu bat errepasatuz. Jokin Oregi zuzendaria azaldu da agertokian, oraingoz berak bakarrik ikusten dituen elementu batzuei buruz hizketan, eta aireari begira. «Hau dena liburuz beteta egongo da, aulki hori ez da hor egotekoa, eta hemen gauza gehiago egongo dira... Ongi egongo litzateke esatea, agian, hau entsegu bat dela». Patxo Telleria dator orduan, murmurioka bera, eta tarteka ahotsa garbitzen, Martinezek keinuka eta Oregik azalpenekin jarraitzen duten bitartean. «Ma! Ma! Me, mi, mu. Ma!». Minutu erdira dator hasteko agindua, eta hasi da entsegua. Bilboko Arriaga antzokian estreinatuko du Tartean konpainiak antzezlanak irakurtzearen irakurtzez burua galtzen duten bi aktoreri buruzko Ez dok ero komedia, baina azaroaren 10ean eta 11n izango da hori, eta orain azken ukituak moldatzen dabiltza.\nTelleriak idatzi du testua, eta, azaldu duenaren arabera, hasieratik da autoparodikoa pieza. «Emanaldiaren abiapuntua da gu erretiratu egin garela, gure estiloa gastatuta dagoelako, jendea gutaz kokoteraino dagoelako, eta belaunaldi gazteagoak etorri behar direlako». Eta orduan dator pieza osoa martxan jarriko duen baina. «Gertatzen dena da Mikel [Martinez] zoratu egiten dela, eta agertzen zaiola gure antzezlan zahar bateko pertsonaia bat bisitan, eta leporatzen diola gure herriaren historiari eta kulturari kalte handia egin diogula, herri honek arazo handiak dituelako, eta euskal antzerkiak arazo horiei erantzuna eman behar dielako».\nEta konbentzitu egingo du.\nMisio bat izango du une horretatik aurrera Martinezek: herriak behar duen antzerki «sakon» eta «esanguratsua» sortzea. Telleria ere konbentzitu nahiko du horretarako, eta hor hasiko da On Kixote eta Santxo Panzaren modura ibiliko diren bi pertsonaiaren bidaia, geldialdi bakoitzean euskarari, Euskal Herriari eta euskal kulturari buruzko adarjotze sorta bat utziz.\nRoad movie baten kutsua ere badu antzezlanak, eta Euskal Herriko hainbat herri eta kultur ekitaldiri buruzkoak entzun ahalko ditu ikusleak. Durangoko Azokara egiten dute lehen bisita bi antzezle ibiltariek, Arantzazuko santutegian ematen dute Aste Santua Oteizaren apostoluekin, pastoralak ikusten dituzte Zuberoan, Haizearen orrazia eta danborrada bisitatzen dituzte Donostian, Iruñeko kantu txapelketan hartzen dute parte, Martuteneko kartzelan ere sartzen dituzte bitan, Lekeitioko Antzara Eguna ere ezagutzen dute...\nBikotearen jarduna hasieratik izan da autoerreferentziala, Martinezek gogora ekarri duenez, eta 2003an bikote formulan estreinatu zuten Euskara sencilloaren manifestua antzezlana aipatu du adibidetzat. «Beti landu izan dugu autoparodia; aspaldi hasi ginen munduko euskaldun berririk zaharrenak ginela esanez, eta horretan segitzen dugu». Lehen lan haren ondotik heldu ziren gero Larru haizetara, Euskarazetamol, Lingua Nabajorum eta Ez dok hiru, besteak beste, guztiak euskaraz, eta beti euskara eta euskal kultura ardatz hartuta. Baina koska bat egin du gora autoparodiak oraingoan, Martinezek dioenez. «Geure buruaz, euskaraz eta euskal kulturaz barre egiten dugu, eta, Ez dok hiru formularen barruan, inoiz baino gehiago egiten dugu barre geure buruaz».\nHandira zein txikira\nTelleriaren hitzetan, orain arteko lanik sakonena ere bada oraingoa, halere. «Alde horretatik, beharbada, etsigarriagoa ere bada», azaldu du, irribarrez.\nBikoteak egindako ibilbidearen arrastoa igartzen du piezan Oregik ere. Bera dabil zuzendari lanetan, eta, kanpotik ikusita, muino moduko batean ikusten ditu Telleria eta Martinez, bertatik egin duten guztiari begira. «Noraino iritsi diren eta zer egin duten galdetzen diote beren buruari lan honetan». Eta pandemia aurretik ere «arrisku taldean» sartuta zeudela dio zuzendariak txantxetan: «Bai adinez, bai antzerkian sartuta geundelako ere».\nOregik maiz zuzendu ditu Telleria eta Martinez, eta, dioenez, eszenografiari buruzko erabakiak hartzea eta emanaldiaren formatua hautatzea izan ditu lan nagusiak oraingoan. «Arriaga antzokian egingo dugu estreinaldia, eta han duintasunez aurkezteko moduko lan bat egin nahi dugu, baina jakinda gero oso leku txikietatik ere helduko zaizkigula eskariak, eta bietarako egokitu behar da saioa». Hogei emanalditik gora dituzte jadanik itxita, estreinaldiaren osterako.\nEta jarraitzen du entseguak. Donostiako danborrada ulertu nahi —eta ezinean— dabiltza bi pertsonaiak orain. Bromati. Barre batzuk ikusleen artean, eta eten egin du saioa Oregik. Oharra orduan Martinezek, pertsonaiatik atera berri: «Bilborekin ere sartzen gara, e». Segundo pare bat, eta orduan Telleriak: «Gutxiago».


Del Pueblo Zizurkilera dokumentalaren DVDa eskuragai\nHerria Berriak Del Pueblo Zizurkilera dokumentalaren DVDa eskuragai\nAurtengo Maiatza Saltsan jaialdian beste jatorri batzuetatik Zizurkilera bizitzera etorritakoak omendu nahi izan dira, eta horregatik jarri zaio Erroz erro... herri bat! izena. Tartean, 60 eta 70eko hamarkadetan beste komunitate batzuetatik Zizurkilera etorritakoei eskaini zaie egun bat. Egun horretan, besteak beste, haiekin grabatutako Del pueblo Zizurkilera dokumentala eman da.\nDokumental hori denen eskura jartzea erabaki dugu, Zizurkilgo kultura-ondarearen parte baita, galtzea eta ahaztea komeni ez den historiaren zatia. Ikusi nahi izanez gero, bi aukera dituzu: Internet bidez ikustea, HEMEN sakatuta, edo DVDa eskuratzea, Aurrerako udal-bulegoetan eskatuta.\nDokumentalean parte hartu dutenei ale bana bidali zaie, oroigarri gisa izan dezaten. Beste behin ere, gure eskerrik beroenak dokumentalean parte hartu zutenei, beren bizipenen berri emateagatik eta gure lankidetza-deiari erantzuteagatik, bai eta Maiatza Saltsan antolatzen parte hartu duzuen guztioi ere, zuei esker inoiz baino oparoagoa izan baita hamaika txokotako kulturaz betetako festa.


Musikaz asetzeko aukera abuztuko lehen astean\nBermeoko Nazioarteko Musika Astean zazpi talde arituko dira XIV garren edizioan: herrian musika zaletasuna bultzatu eta adin desbardinetako ikusleei musika saioak eskeini asmotan, Susana Regidor Kultura dinamizatzailearen berbetan.\nAurtengo saioan musika eskeintza dibertsifikatua erakutsiko da: Poznan Brass Quintett Poloniako boskoteak Errenazimendu Aroko musika, barrokoa, erromantizismoa eta kontenporanoa jorratuko dauz Andra Mari elizara hurbiltzen diran megalomanoen nahiak asetze ekitaldian.\nPoloniarrek haize boskoteei zuzendutako Alemaniako lehiaketan hirugarren saria eskuratu eben 1995an.\nMusika baltza espirituala eta berrogeigarren hamarkadako jazz estatubatuarra dabez euren partituretako eduki nagusiak, besteak beste: Henry Mancini, Duke Ellington edo George Gershwinen notak garden entzuteko aukera izango dabez zaletuek.\nBigarren egunean, abuztuak 3, Bermeoko ordezkaritzaren mailaren nondik norakoak jakiteko aukera izango da.\nBermeoko Abesbatza eta Leioako Kontserbatorioko Orkestra, Margarita Lorenzo de Reizabalen zuzendaritzapean, arituko dira elkarlanean.\nSaioaren lehen partean Dos melodías vascas eta argentinako izango dira entzungai, ostean: Te Deum eta El Mesias abesbatzaren eskutik.\nEguaztenan Abendmusik laukotea, XVIIgarren mendeko ganbara musikan espezializatu dana, arituko da.\nOrduko tresnak edo berezko kopiak erabiltzen dabez, garaiko tratatu edo partituretaz baliatuz.\nAbel, Boccherini, Jordani eta Mozarten lanak jokatuko dabez.\nMikel Piris jatorri bermeotarreko flautajolea Maria Vega pianojolearen partaidetzaz arituko da abuztuak 5eko saioan.\nBermeotarra Budapest-en bizi izan da azken urteotan musika ikasketak burutzen.\nJazz saioa Lameran\nAntolatzaileek azken egunerako laga dabe Lamerako saioa: Jazzle Big Band Euskal Herriko taldea arituko da barikuan eskenatoki igirian.\nMusika ibilbidean lehen pausuak Jazzle ikastaroetan emon ebazan talde honek big banderako moldatu eta idazten dauz partiturak gaur egun.\nLamerako kontzertuan Estatu Batuetan 30 eta 40ko hamarkadetan sortutako banda handien doinuak errepikatuko dauz.\nAldundiaren aldetik, urtero modura, inolako subentziorik lortu ez dauan (inguruneko beste herri batzuei zuzentzen jakezan diru subentzioak kontatu beharrekoak izaten dira) mostra musikalak 3 mila pertsonen presentzia espero dau, bost egunetan zehar. Aurreko urteetan kopuru horretara ailagatu gara.


PSE EUSKADI: Dokumentuak: OSOKO ZUZENKETA hau aurkezten diote legez besteko proposamenari, Ertzaintzako hurrengo lan-eskaitza publikoetan ertzaingai guztiek bi hizkuntza ofizialetan gaitasuna ezinbestean egiaztatzeari buruz. Horretarako, indarrean dagoen erregelamenduaz baliatu dira. [11/11/02/01/0090]\n2017 MAR 13 • ZUZENKETAK\nOSOKO ZUZENKETA hau aurkezten diote legez besteko proposamenari, Ertzaintzako hurrengo lan-eskaitza publikoetan ertzaingai guztiek bi hizkuntza ofizialetan gaitasuna ezinbestean egiaztatzeari buruz. Horretarako, indarrean dagoen erregelamenduaz baliatu dira. [11/11/02/01/0090]\nBehean sinatzen duten legebiltzar-taldeek honako OSOKO ZUZENKETA hau aurkezten diote legez besteko proposamenari, Ertzaintzako hurrengo lan-eskaitza publikoetan ertzaingai guztiek bi hizkuntza ofizialetan gaitasuna ezinbestean egiaztatzeari buruz. Horretarako, indarrean dagoen erregelamenduaz baliatu dira. [11/11/02/01/0090]\nEusko Legebiltzarrak Segurtasun Sailari eskatzen dio:\nUrratsak egiten jarraitzeko herritarrei eman beharreko arretan hizkuntza aukeratzeko askatasuna bermatzeko helburuarekin.\nErtzaintzaren Oinarrizko Eskalan sartzeko hautaketa prozeduretarako manten ditzala Eusko Legebiltzarraren 2014ko ekainaren 14ko Osoko Bilkuran onartutako irizpideak. Zentzu horretan, datozen hautaketa prozeduretan, orokorrean, lehentasuna eman beharko litzaioke ahozko komunikazioari, hain zuzen ere, herritarren hizkuntza aukeratzeko askatasuna hobeto bermatzeko.


Gai nagusiak - Encuentros LGTBI 2018\nJesus y Maria Hostatua\nLan koherente bat\nLGTBI+ politika publikoak\nLGTBI+ politika publikoak, bai printzipioak, ekintza planak, programa espezifikoak edota araudiak izan, maila administratibo desberdinetan izan dira garatuak gobernuaren planetan eragina duen antolatutako mugimendu batek egindako presioarengatik. Honek erantzunak sortu ditu LGTBI+ bezala identifikatutako kuestioekiko nolabaiteko kezka maila bat ziurtatzeko.\nPolitika publikoak sektore sozialek indentifikatutako arazo sozialen identifikaziotik jaiotzen dira, gizarte osoarentzat osotasun batekin ikusgarri egiten dituztenean. Proposamenak eta inzidentzia politikoko ekintzak lantzen dira autoritate publikoek beharrezkoak diren erantzunak eman ditzaten eta beren politiken bitartez hauek erantsi ditzaten. Autoritate publikoek paper protagoniko bat dute politika publikoen diseinu, elaborazio eta inplementazioan. Hala ere, LGTBI+ kolektibitatearen parte-hartze eta erantzukizun soziala beharren adierazpenean, eta hortaz, inplementazioan eta politiken ebaluazioan, ezinbestekoa da. Zentzu horretan, garrantzitsua da LGTBI+ pertsonen, LGTBI+ ikuspegiko entitateen eta LGTBI+ mugimenduaren eskubideen alde eta diskriminazioaren aurka doazen indarren konplementarietatearen behaketa. Kasu batzuetan, politika publikoen aurrerakuntza oztopatua edota blokeatua egoten da ez soilik autoritateen indiferentziarekin, baizik eta antolatutako alderdi kontserbadoreen erresistentziarekin, etengabe LGTBI+ pertsinak eta kolektiboak erasotzen dituztelako.\n“Intersekzionalitatea”-ren proposamen teorikoa, pentsamendu feministaren baitan jaioa, honako erronka hau ezartzen du: desberdintasunen arteko intersekzioa modu kontplexuago batean heltzea, diskriminazio anitzeko ereduak egiten duena baino. Ikuspegi honetatik Patricia Hill Collins (1991) aktibita eta feminista teoriko beltzak, opresioaren ardatz desberdinak elkarlotuak kontzeptualizatzen ditu indibiduoak botere posizio aldakor eta desberdinetan osatzen diren matrizearen markoan. Honekin, enfasia opresio lerroen arteko interdependentzian eta interakzioan jartzen da, eta baita pertsonak aldi berean opresore eta oprimituaren posizioaren egotearen posibilitatean ere.\nIkusmira honen pean, ikuspegi jerarkiko bat hartzeara egindako kritikari sarrera ematen zaio, eta dimentsio bakarreko nagusigo bat a priori ezartzera muzin egiten zaio.\nIkuspegi intersekzionala proposamen interesgarri bat da bai LGTBI+ entitate aktibistentzat nola administrazio lokalentzako, generoa, jatorria, adina, klase soziala, desgaitasunak, serologia, sexu-orientazioa eta genero identitatea bezalako desparekotasun ardatza desberdinen arteko gurutzaketei erantzun global eta osago bat emateko aukera eskaintzen baituelako. Nahiz eta potentzial handia izan, gaur egun praktikan oso esperientzia gutxi dago administrazio lokalaren aldetik eta talde aktibisten aldetik.\nIkuspegi intersekzionala hartzen dituzten LGTBI+ politikak ikustaratzeko asmoz, hauxe izango da Iruñeko topaketa hauen ardatz nagusietako bat.\nFeminismoak eta LGTBI+\nPertsona gay feminista, lesbiana, transexual, bisexual, intersexual, queer eta abarrenganako genero egitura opresorearen ondorioak txikitzeko edota suntsitzeko beharrezkoak diren estrategien konfluentziaren ezagutza konferentzia honetan aurkeztu nahi diren ildo gakoetako bat da. Dibertsitatea (sexuala, generokoa, etab.) eztabaidan jartzen duten edo galarazten duten sistemetatik eratorriak diren problematiken aurka militatzen duten taldeen sareak eraikitzeko beharra, nahiz eta hauek behin-behinekoak izan eta helburu konkretu bat lortzeko, helburu bat. Zentzu honetan, loturak existitzen dira hala nola: transexualitatearen despatologizazioa, monogamiari eta familia nuklearrari kritika, hezkuntza sexual integral eta pluralaren larritasuna, lesbianen, bikote gizonik gabeko emakumeen eta trans pretsonen sexu eta ugalketa eskubideak, HIESa/GIBa, eta abar.\nIntragenero/ Intrasexu biolentzia\nNaturala da pertsonen arteko harreman guztietan gatazkak egotea, eta harreman afektibo-sexualetan, ez badira modu egokian kudeatzen, biolentziara eraman gaitzake modu desberdinetan, (fisikoa, psikologikoa edota sexuala) komunenak izanik.\nEzagutzen ez dena existitzen ez dela dirudielaren garrantzi handia dela eta, eta errealitate hau inguruko genero edota sexu berdineko pertsonekin bikote edo bikote-ohiko harremanetan dauden LGTBI+ pertsonengan gertatzen dela, eta nahiz eta aurrera egin den arren, gaur egun ezjakintasuna eta nolabaiteko izkutatze bat dago hau bizitzen dutenak babesik eza sentitzera eramaten dietena, hau izango da gure topaketetan jorratuko ditugun hiru ardatz nagusietako bat. Horrekin, gure helburu nagusia LGTBI+ entitate desberdinekin elkarrekiko arau berriak ezartzea izango da, eta hortaz hortik pasatu diren, pasatzen ari diren edo pasatuko diren pertsonek merezitako laguntza sentitu dezaten. Hortaz, maila sozialean ere horren ondorioz ere bai lortuko dugu, bereziki inplikatutako agente desberdinetatik, ezin dela gehiago izan biolentzia bat pertsona inplikatuentzat diskriminazio handiagoa suposatzen duena, are gehiago, momentua da hainbeste denboraz beharrezkoa izan duen pisua eta garrantzia hartzeko.\nKattalingorri eta zerbitzu publikoen kudeaketa\n2016ko abuztuaren 11ren datarekin Nafarroako Berdintasunerako Institutua eta Kattalingorri kolaborazio hitzarmen bat sinatu zuten. Modu honetan sortzen da KATTALINGUNE dNafarroako komunitatearentziako sexu eta genero dibertsitatearentzako arreta zerbitzua.\nBeste aldetik Iruñeko Udalak, lizitazio publikoaren bitartez Kattalingorri kontratatzen du LGTBI+ HARROTU udal zentroaren entitate kudeatzaile bezala.\n2015 urtea zen prozesu partehartzailea hasi zenean, gaur egun proiektu honen oinarriak ezartzen jarraitzen duena; LGTBI zerbitzu profesionalen antolaketa, planifikazio eta erdiespen prozesu bat. Zerbitzu berri hauek martxan jartzeko, Kattalingorri eta LGTBI+ kolektiboak modu konstante batean eskaera eta gomendio serie bat adierazi diete administrazio publikoei. Sexu eta genero dibertsitatean espezifikoki ardura jarriko duten beharrezkoak diren zerbitzu publikoak lortzeko errekurtsoak eta baliabideak eskatu dira. Laburtuta Nafarroako pertsona lesbiana, gay, transexual ,bisexual eta intersexualak zaitzea eta jaramon egitea komunitatearen LGBTI+ mugimenduaren erreibindikazio historikoa.\nTopaketa hauentzat interes handikoak kontsideratzen ditugu zerbitzu hauen aktibazioa ahalbdetu duten prozesuak ezagutaraztea beste komunitateetan antzekoak diren zerbitzuak sustatzea ahalbidetzeko desirarekin.


Artium-ek Juan Pérez Agirregoikoaren Uztailak 38/ urriak 37 erakusketa aurkezten du\nAzteazkena, 12 Apirila 2017 12:59\nErakusketaren izenburuak alegiazko egutegiaren garai bat ekarri nahi digu gogora, eta hartara, urteurren politikoak erritu zentzugabe samar bihurtzen dira. Erakusketak, batez ere, azken urteotan egindako lanak dakartza, bai eta oso ezagun ez diren lehenagoko zenbait ere. Erakusketa elkarlanean egin da, Lleida-ko Centre d’Art La Panera delakoarekin, eta hara joanen da udazkenean\nArtium, Arte garaikideko Euskal Zentro-Museoak Juan Pérez Agirregoikoaren Uztailak 38/Urriak 37 aurkezten du (Hegoaldeko Aretoa, 2017ko irailaren 17 arte); hau da donostiar artistak orain arte egin duen erakusketa handiena. Parisen bizi da Pérez Agirregoikoa, 1990aren hasieraz geroztik. So zorrotz eta kritikoz erakusten dizkigu ideologia, erlijioa, kapitalismoa, hezkuntza eta kultura, gai horiei igortzen baitizkie ziztada zorrotzenak. Erakusketaren izenburuak alegiazko egutegiaren garai bat ekarri nahi digu gogora, eta hartara, urteurren politikoak erritu zentzugabe samar bihurtzen dira. Erakusketak, batez ere, azken urteotan egindako lanak dakartza, bai eta guztiz ezezagun edo ez oso ezagun diren artistaren lehenagoko zenbait ere. Uztailak 38/Urriak 37 erakusketa Artium Museoaren (Gasteiz) eta Centre d’Art La Panera-ren (Lleida) ekoizpena da eta El Correo, Euskaltel, EDP Energia eta Fundación Vital ditu babesle eta Etxepare Institutua lankide.\nJuan Pérez Agirregoikoa (Donostia, 1963) baliabide arrunt samar eta ez oso deigarriak erabiltzen ditu: paper gaineko margoa, testuak, oihalezko pankartak, bai eta oinarrizko teknikak nola diren ikatz marrazkia eta urmargoa. Erakusketaren komisario den Peio Aguirrek honela dio: “lehen begirada batean, obra irakurerraza dirudien arren, irakur daitekeen lehen geruza horren azpian, gure bizimoduaz eta giza jokamoldeaz ironia handiz mintzo zaizkigun aipu oso landuak ekartzen dizkigu artistak. Delamaziozko esloganen atzean, artistak irudikapen kodeen gaineko gogoeta artatsua aurkezten digu”. Oro har, haren lanen edukiak boterearen, erlijioaren eta obedientziaren gaineko diskurtsoak bere egin eta iraultzen ditu; filosofia politikoarekin eta Jacques Lacan-ek psikoanalisiari egindako ekarpen teorikoekin duen interesean oinarritzen da ere artista.\nHalatan, bada, Uztailak 38/Urriak 37 erakusketak badakar, adibidez Ex-votos seriea (1993-1994), non Pérez Agirregoikoak lanketa gutxiko margolaritza erlijiosoko herri molde hori erabiltzen baitu errealitatea, fikzioa eta hiri mitologia nahasten dituzten egoerak azaltzeko. Beste bat Lalangue Lavion obra dugu (2011), zeinarentzat artistak bi pankarta egin eta, hegazkin arin baten atzean kokatuz, merkataritza iragarki moduan, kostaldean eta Donostiako hondartzen gainean ibilarazi baitzituen, uda arratsalde min batean. Pankarta haietan honako hau irakur zitekeen: “Marx, I love U. Will you marry me?” (Marx, maite zaitut. Nirekin ezkonduko?), bai eta “Il y a un ennemi” (Bada etsai bat). Ekintza osoa filmatu eta bideo bat sortu zuten.\nErakusketan oraintsuko beste bi bideo nabarmentzen dira ere, Letra morta/Dead Letter (2014) eta Radio(a)phonie (2017). Lehenengoa Sao Pauloko urte hartako biurtekorako egin zuen Juan Pérez Agirregoikoak. Artistak Pier Paolo Passolini-ren Ebanjelioa San Mateoren arabera filman oinarritutako film bat filmatu zuen Brasilgo hiri horretako behe auzoetan, italiar zuzendariak alde batera utzi zituen Bibliako pasarte batzuei so eginez, halere. Horrela, filmak “talentuen parabola” gisa ezagun denari ekiten dio, adibidez, “non arrakasta duen inbertitzailea saritua baita eta negozioetan porrot egitea, berriz, zigortua”; pasarte hori, artistaren aburuz, “funtsezkoa da mendebaldeko kapitalismoaren diskurtsoa egituratzeko.\nBigarrena, Radio(a)phonie (2017) izenekoa, erakusketa honetarako propio egindako bideoa da. Bertan, artista politikaren eta hezkuntzaren arteko harremanaz ari zaigu. Platonen Errepublikako harpearen mitoan oin harturik –hau da, itzal jokoak eta irudikapenaren gaineko gogoeta, gauzak nola ikusten ditugun eta egiazki nolakoak diren- eta nerabe talde batekin, bideoa “gure errealitate hurbilenean gailentzen diren ideologiei eta politikaren ikuspegiari buruzko begirada kritikoa” da.\nBideo lan horiez gain, Pérez Agirregoikoak ikatz-ziriz, akrilikoz eta urmargoz egindako marrazki serieak aurkezten dizkigu ere, zeinetan hainbat gai lantzen baititu, hala nola artistaren egoera, El síndrome Muntadas (2009) obran; ikatz-ziriz egindako 37 marrazkiren serie batean, berriz, zalantzan jartzen du, umorez, «arrakastadun artistatzat» hartu ohi dena. Beste marrazki batzuetan, honako gai hauek ageri ditu: ber-heziketa, familia, agintaritza eta “kultura, trebatze modutzat hartua”.\nAzken batean, “horiek dira artista baten ibilbidea eta obra gehien bereizten dituzten gaietako batzuk, artistaren egitekoa kulunka baitabil, alde batetik materialismoan, anti-idealismoan eta litekeen horretan, eta, beste aldetik, artista izateari ekarpen sentibera eta bakana egin nahian”.\nPrentsarako irudiak Erakusketaren liburuxka Bideoen laburpenak Erakusketa\nUztailak hogeita hemezortzi – Urriak hogeita hamazazpi. Juan Pérez Agirregoikoa\nHegoa aretoa, 2017ko apirilaren 13tik irailaren 17ra\nApirilak 12, asteazkena\n18:30ean. Inaugurazio-aurreko bisita gidatua, Juan Pérez Agirregoikoaren eta Peio Aguirreren eskutik. Artiumen adiskideentzat bakarrik\n19:00etan. Hitzaldia: Juan Pérez Agirregoikoa eta Peio Aguirre. Sarrera doan\nErakusketaren katalogoa. Testuen egileak: Peio Aguirre, Lars Bang Larsen eta Pablo Lafuente\nUztailak hogeita hemezortzi – Urriak hogeita hamazazpi. Juan Pérez Agirregoikoa Gasteizko Artiumen eta Lleida-ko Centre d’Art La Panera-ren ekoizpena da\nBabesleak: El Correo, Euskaltel, EDP Energia eta Fundación Vital\nLaguntzailea: Etxepare Institutua\n«Pentsatzen dut telebistako edo zinemako hizkuntza geurekin daramagun zerbait dela, eta neurea den zerbaiten eran erabiltzen saiatzen naizela. (2014ko) Sao Paulolo Biurtekorako deitu zidatenean lana Brasilen egitea eskatu zidaten. Aspaldi nenbilen eliza/dirua bikotea hausnartzen, San Mateori eta haren ebanjelioari arreta berezia jarriz. Hura da, nire ustez, kapitalaren lehen teorialarietako bat. Nire ikerketetan nenbilela Pier Paolo Pasolini-ren Il Vangelo secondo Matteo (1964) pelikula ikusi nuen berriz ere, eta ohartu nintzen Pasolinik alde batera utzi zituela ekonomiari, gainbalioari eta bankuen gorespenari zegozkion txatalak. Pentsatu nuen pasarteren batean lo geratu izango nintzela, eta berriz ikusi nuen, arreta handiagoa jarriz. Halaxe zen. Pasolini komunistak, erlijiozko pelikula bat egitean, alde batera utzi zituen. Jesusen irudiak ere txundituta utzi ninduen, bere diskurtso zorrotzarekin. Dena dela, irudi iraultzaile gisa ezin hobeto betetzen zuen nagusi-papera. Biurtekoaren izenburua Hablar de cosas que no existen (‘ez diren gauzez mintzatzea’) zenez, jatorrizko pelikulan alde batera utzitako parteak egitea proposatu nien. Ia urtebeteko lana izan zen».\nJuan Pérez Agirregoikoaren eta Peio Aguirreren arteko solasaldia, Uztailak hogeita hemezortzi – Urriak hogeita hamazazpi erakusketaren katalogoan


Guri buruzkoa - GMH 2017 NEW ESTATES SOCIEDAD LIMITADA\nHasiera > Guri buruzkoa\nEnpresa gaztea eta dinamikoa gara baina sektorean esperietzia handia daukaten eta etengabe berritasun onenak bilatzen dituzten profesionalekin.\nKorporazio eta lan jantziak diseinatzen eta sortzen adituak gara.\nGure helburua itxura modernizatzea da, ehun eta jantzigintzaren kalitate handia, dotoretasuna eta nortasuna mantenduz, lanerako arropak behar duen erosotasuna ahaztu gabe.\nGuretzat ezinbestekoa da langileak uniformearekin gustora egotea; horrela, daukaten guztia emango dute.\nGaur egun, markaren irudia (bezeroak zure markari buruz daukan pertzepzioa) arrakastaren elementu klabea da. Uniformeak hori lortzen lagunduko dizu, zure konpainiari nortasuna eta indarra emanez eta profesionaltasuna transmitituz.\nAzken baten, uniformeak bezeroarengan konfidantza sortzen lagundu behar du, horrek konpainiari buruz iritzi ona izan dezan eta etorkizunean, fidelizazioa bihur dadin. Guk hori gertatzeko lagundu nahi dizugu.\nAurkitzen ez duzun zerbait badago, gurekin jarri harmanetan eta zu ongi bideratzen saiatuko gara, zure ideiei forma emanez.\nJose Mª Escuza, 4 kalea. 48013 BILBAO\nTelefonoa: 944 414 181\nHemen sakatu mezua bildaltzeko


Sumisioaren birusari aurre egin !!!\nBadira zenbait hilabete pandemia berri bat munduan zehar zabaldu zenetik. Euskal Herrira ere iritsi da, hainbat sektore kolpatuz, horien artean, migranteak, langileria, etxeak espazio seguru ez dituzten emakumeak eta herri mugimenduaren hainbat espresio. Esate baterako, Gasteizko Talkako ahizpak, Erromoko Itzubaltzeta Gaztetxea, Iruñeko etxe okupatua, Donostiako Fires espazio autogestionatua eta beste hamaika. Errekaleorren ere hainbat eta hainbat izan dira indar polizialen eskutik jasan ditugun erasoak, haien presentzia itogarria, ehizarako jarrera oldarkorra, isunak eta bizilagunekiko mehatxuak.\nHedatzen dabilen pandemia honek hiru aurpegi ezberdin ditu. Alde batetik, Estatuak ezarritako kontrol sozial are zorrotzagoa, mugitzeko askatasuna izugarri murriztuz, poliziaren lana indar errepresiboetatik haratago zabalduz, bizilagun ugari Estatuaren begi eta belarri bihurtu bailira bezala. Bestetik, autoritarismoaren gorakada handia bizi dugu, zeineta kolore guztietako poliziek etengabeko mehatxu, isun eta kolpeak inpunitate osoz burutzen dituzten, egoera hauek guztiz normalizatuz. Azkenik, honek guztiak sorrarazi duen beldur orokortua onartezina dela uste dugu. Gaixotasunaz gain, komunikabideek manipulazio lan sakona egin dute, shock egoera konstante batean nahi baikaituzte, pertsona guztiok egoeraren errudun sentiaraziz.\nHona hemen sumisioaren birusaren ondorioak. Horregatik, Errekaleorretik birus honi aurre egitera deia zabaltzen dugu, elkar zainduz, sareak sortuz eta kaleak berrartuz. Protestaren zilegitasuna aldarrikatzen dugu, azken finean auzodefentsa praktikara eramanez.\nSumisioaren birusari aurre egin!!!


Konpromisoa 112. Euskadin sorkuntza eta produkzio kulturalak sustatzea, kulturaren arloko euskal sortzaileak, artistak eta profesionalak babestuz, horien lan baldintzen hobekuntzan eta profesionalizazioan sakonduz. - Gobernu Programa\nEkimena 1. Kulturaren sorkuntzarako eta produkziorako babes publikoa mantentzea eta eguneratzea, bereziki.sustatuz euskarazko kultura eta emakumeen ahalduntzea sorkuntzaren eta kulturaren eremuan.\nEkimena 2. Kulturaren arloko profesionalen lan-baldintzak hobetzea, zerga-araudia lan kulturalaren berezitasunera egokituz eta zerga-pizgarriak aplikatuz, baita lanbide hori garatzea errazten duten mezenasgoko eta mikro mezenasgoko formulak ere, foru aldundiekin elkarlanean.\nEkimena 4. Kulturaren arloko sormen, bitartekaritza edo alderdi teknikoekin lotutako profesionalen ibilbidea\nbaliozkotzea sustatzea, bere ekarpena egiteko irakaskuntza arautuari eta, batez ere, lanbideirakaskuntzari\n(Hezkuntza Sailarekin eta Lan eta Enplegu Sailarekin elkarlanean).\nEkimena 5. Kulturaren eta sormenaren sektoreko langile autonomoen eta mikroETEen kudeaketa-prestakuntza indartzea eta eragile kulturalen ekintzailetza babestea horien laneratzea erraztuz, bere jardueraren berezitasunetatik, zehazki, Lana eta Enpleguaren eta Garapen Ekonomikoa, Jasangarritasuna eta Ingurumenaren arloetan eskudunak diren sailekin elkarlanean.\nEkimena 6. Gaitasun sortzaileak sustatzea haurtzaroan, nerabezaroan eta gazterian eta diziplina artistiko desberdinekiko harreman goiztiarra bultzatzea, hezkuntza-sisteman sormen artistikoa eta kulturala ezagutzeko programak abiaraziz, zehazki, Hezkuntza Sailaren, hezkuntza-erkidegoaren,\ngurasoen elkarteen eta bestelako euskal erakunde publiko batzuen arteko adostasunarekin.\nEkimena 7. Emakumeen ahalduntzea erraztea kultur sorkuntzan eta produkzioan eta imajinario kolektiboaren eraikuntzan egiten duten ekarpenaren garrantzia ikusaraztea, Emakunderekin eta Berdintasun, Justizia eta Gizarte Politiketako Sailarekin elkarlanean.\nEkimena 8. Erakunde publikoen arteko elkarrizketarako bideak berriz zehaztea eta hobetzea, HAKOBA Kultura indartuz. Horrez gain, egitura kulturalarekiko elkarrizketarako bideak zehaztu eta hobetuko dira, Kulturaren Euskal Kontseiluaren, Kultura Auzolanean tresnaren eta Industria Kultural\neta Sortzaileen pilotatze-estrategien bitartez, pandemiaren ondorioak arintzean elkarrekin lan egiteko helburuarekin.


EUSKADI.-Susa argitaletxeak Rafa Egigurenen poema antologia sareratu du, irakurle guztientzat eskuragarri\nSusa argitaletxeak Rafa Egigurenen poema antologia sareratu du, irakurle guztientzat eskuragarri. Duela lau urte Poesia kaierak bildumaren barruan kaleratu zuen Susa argitaletxeak Rafa Egiguren idazle hernaniarraren antologia, euskalkultura.com webgunearen arabera.\nOrain Egigurenen lana sarera ekartzea erabaki du argitaletxeak berak, horrela irakurle guztien eskura jarriz. Poesiaz gain nobela ere landu du Egigurenek, eta Joserra Senperena piano-jotzailearen eta Jose Luis Zumeta margolariaren laguntzarekin, Mandarin dotore disko-liburua egin zuen.\nEgigurenek bi poema liburu --Txipiroiren bat edo beste (Ustela, 1981), Mugarrien garraioan (Susa, 1986)-- eta nobela bat --Ilargia putzuan ageri (Erein, 1990)-- idatzi ditu eta 2003an Joserra Senperena piano-jotzailearen eta Jose Luis Zumeta margolariaren laguntzarekin Mandarin dotore disko-liburua argitaratu zuen. Euskaratutako zenbait poema txinatar bildu zituen bertara.\nRafa Egigurenen antologia sarean Susa argitaletxearen webgunean ikus liteke, www.susa-literatura.com helbidean.


Martxan da "ABIAN" ipuin laburren lehiaketa - - Hiruka.eus\nAbian Kultur Elkartea 2020-05-13 10:49\nGaurtik aurrera zabaldu da lehiaketan parte hartu ahal izateko epea. Horretarako, gutxienez orrialde bat eta gehienez hiru izango dituen kontakizuna abianelkartea@gmail.com posta helbidera bidaltzea besterik ez duzu. Zurea izan daiteke Algortako Dendak elkarteko komertzioetan erabiltzeko 150€-ko bonoarekin saritutako lana!\nAbian Kultur Elkarteak, lehenengoz, ipuin laburren lehiaketa antolatu du. Lanak aurkezteko epea gaurtik (maiatzaren 13a) abuztuaren 30era luzatuko da, eta parte hartzaileek bete beharreko baldintza bakarra lana aurkezteko momentuan gutxienez 16 urte beteak izatea izango da. Gaia norberak erabaki dezake, beraz, ez dago aitzakiarik gure sormenari bide eman eta paper zuria betetzen hasteko. Algortako Dendak elkarteko komertzioetan erabiltzeko 150€-ko bonoa, eta Patxeko tabernan bi pertsonentzako afari ederraz gozatzeko aukera daude jokoan!\nEpaile lanetan Kilimar taldeko Garazi Basterretxea getxoztarra eta Celeste Aguero cordobarra (Argentina) izango ditugu. Kilimar taldeak literatura sustatzeko tailerrak eta emanaldiak antolatzen ditu; horien artean, poesia xuxurlatua, irratigintza tailerrak, "La Encendida" ikuskizun poetiko musikala eta Itsas hariak itzal antzerkia. Abian Kultur Elkartearen lokalean (bidebarri 2, behea) hauetariko eskaintza batzuk gozatzeko aukera izan dugu, giro paregabean.\nParte hartzeko, beranduenez abuztuaren 30erako bidali beharko da ipuina abianelkartea@gmail.com posta helbide elektronikora. Lanek baldintza hauek bete beharko dituzte:\nIrabazleentzako saria Algortako Dendak elkarteko komertzioetan erabili hal izateko 150€-tako bonoa izango da. Aipamen berezia merezi duten bi lanentzako saria Patxeko tabernan bi pertsonentzako afari bana izango da.\nLanaren gutxieneko luzeera orrialde batekoa izango da, eta gehienez hiru orrialde izango ditu.\nLanek orijinalak eta inon argitaratu edo saritu gabeak izan beharko dute.\nAnimatu parte hartzera, gozatu, eta zorte on!


Maiatzaren 12tik 15era bitartean Erdi Aroko azokak Behobia hartuko du – Irunero\nPosted on 2022(e)ko maiatzak 12 2022(e)ko maiatzak 12 by Irunero\nMaiatzaren 12tik 15era bitartean, Erdi Aroko azokaren zazpigarren edizioa antolatuko da Behobian. Auzoko bizilagunen eta merkatarien elkarteek sustatzen dute ekimena, eta Irungo Udalaren laguntza jasotzen dute.\nPaco Martínez Behobiako auzo-elkarteko presidenteak ekimenaren itzulera nabarmendu du, pandemiaren ondorioz azken bi urteetan bertan behera geratu ondoren. «Auzoak ilusio handiz berrekin dio programa honi. Izan ere, jarduera ugari antolatzen dira hari esker, familiak Behobiara etor daitezen eta irundar guztiek goza dezaten».\nAsteburu honetan Behobiara joaten diren guztiek merkataritza-eremuko kaleetan Erdi Aroko merkatu bat aurkituko dute, betiko postuekin: artisauenak, elikagaienak eta ofizio-tailerrak. Girotzeko jarduerak ere egingo dira, bai eta ikuskizunak ere, hala nola kalejirak eta garaiko musikaren emanaldiak, guztiak ere minutu gutxian behin. Gainera, merkatuaren eremu guztia apainduko da, Erdi Aroko banderak, toldoak, armarriak edo estandarteak jarrita.\nBerritasun bezala, aurtengo merkatuan hamar bat postu erreserbatu dira Eskuz-lan elkarteko tokiko artisauentzat. Igandero ekitaldiaren zenbait ekimenetan parte hartu dute dagoeneko.\nMerkatuaren irekieraren egunean, José Antonio Santano Irungo alkateak merkatariak, auzo-elkartea eta Behobiako auzotar guztiak zoriondu ditu, ekimena berriz antolatzeagatik. «Ekimen dibertigarria da, desberdina, eta merkataritza dinamizatzen du, non eta aldatzen eta hobetzen jarraitzen duen auzo batean, Behobian. Pandemiaren ondoren azokari berrekitea oso albiste ona da, eta frogatzen du normaltasuna itzultzen ari dela, horrelako ekitaldiak antolatzeari dagokionez».\nPosted in Informazioa, LABURREANTagged Auzoa, azoka, bEHOBIA, Erdi Aroa, Erdi Aroko azoka, irun, irunero, Merkatariak


- otsailak 05, 2017\n2017/01/14 Causiat Xtreme Candanchun\nMendixan asko eskiatuta, baina taupadometrua ixa jarribe iritsi nintzan Causiatera. Astebete lehenago Tucan egindako bueltek zeozertarako balixoko ziela usten nuan halere, karakatetik entreno espezifiko bezela egindako egun bakarra izan zan eta.\nUrtero denboraldi bukaerako balantzian, lasterketetan (eta hauetarako entrenatzen) gehixegi, eta mendixan apenas ibili naizela ondorioztatzen dot. Aurten justu kontrakua egin nahixan nabil, lasterketa justuak egin (lasterketetan ere asko disfrutatzen dotelako), eta mendixan ahalik eta gehixen ibili, bide berrixak edo mendi zaharrak ibilbide bakarrian lotzian emoziua, jeitsiera ederrak, eta paliza handixak hartzen.\nMomentuz denboraldixa primeran dixe, baina lasterketak ere asko gustatzen jatazenez, karbonilla pixkat kentzia tokatzen zan.\nAurreko astian ez zauan elurrik. Astearterako 10zm ematen zitxuen, eta horrekin ezin milagro gehixegi in. Baina ondoren modeluak aldatu, eta kriston elurtia hasi zan...\nAntolatzailiak euren lanetatik jai hartu, eta jotafuego ibili ziran asteazkenetik Candan aldian trazatu ezberdinak ikusten, zenbat elur erortzen ari zan konprobatu ahala, ibilbide ezberdinak diseinatzen eta abar.\nUdako lasterketa bat antolatzia lana bada, neguko bat antolatzia, eguraldixan eta elur baldintzen arabera, beste mundu bat da! Eta gainera horrelako muturreko baldintzak tokatuta, neretzat zientzia fikzioa!!! Aurreko urtian bezela, aurten ere lehenengo elurte potoluakin antolatzia tokatu jakue CSAko laguneri. Eta Chapeau urten zan!! Hemendik aurrera, elurrik ez daonian, lasterketa antolatzeko eskatu biharko diegu, argi dago elurtia eurek erakartzen dabela eta, kar kar kar\nBromak aparte, segurtasuna ondo bermatuta zauan Arriskeusi esker!!\nAurten lasterketen helburu printzipala Pierra daukagu. Kikek eta Luismik bikote bat, eta Javik eta nik egingo dogu beste bikote bat (aber hartzen gaitxuen, eta lanian ez didaten marroirik sartzen aste horretan, jeje). Jota emozionatuta gaoz, ondo egongo litzateke laurok jutia, eta logelan elkarrekin egotia!!\nEta karbonillia kentzen juteko, Luismikin egin nuan Candanera juteko flana, eta noski, Luismitokan jun ginan!!! Luxu Asiarra!!!\nKike eta beste lagun batzuk goizian etorri ziran. Elurra botaala zauan! Baina Jorgek goizian leiho bat zabaldu leikela esan zuan, eta Jorgeswindowan zain zeozer gosaldu genduan. Gosaldu ondoren jun ginan dorsalak batu eta irteerara.\nCandaneko parkina elurtuta, eskiatzen Luismitokatik\nGoizeko 11etan zan lasterketa. Trazadoriek ibilbidiari azken ikutua ematen ziuen bitxartian, gu berotzen hasi ginan eta momentu batian elurra itxiari utzi zion. Amazing!! JorgesWindowsa zan!!!\nGainera, horrelako baldintzekin, leku askotan pistatik jartzen ditxue lasterketak, baina kasu honetan ixa dana pistaz kanpo prestatu zaben. Oso ibilbide politxa!!\nHemen ibilbidian xehetasunak, azkenian 1300m inguru atara ahal izan zitxuen eguraldi honekin, eta gainera Candaneko pistaz kanpoko jeitsiera asko itxen. Demasa!!!\nKonturatu orduko hasi zan lasterketa, eta azkena ipurdi gizena\nNeretzat oso lasterketa motxa zan, beraz, ez zauan galtzeko denborarik. Gainera, Candanen korritzia etxian jokatzia dala sentitzen dot. Montonerak erretz pasatu nitxuan eta primeran egin nuan lehenengo igoera. Txispa falta igartzen nuan, baina ritmua pixkat jeistian erretz errekuperatzen nintzan!\nBigarren igoeran zatitxo bat eskixak motxilan jarritxa in bihar zan. Hor zauan MikelBesga argazkixak ataratzen. Luxu bat!!!\nMikelez gain, Jorge Millaruelo ere hortik zebilen\nBeno, eta lasterketan zentratzen, kohetia bezela urten nintzan, baina goiko aldaketan Landerrek harrapatu ninduan. Lander beti hasten da lasai, eta ondoren postuak aurreratzen juten da. Asko gustatzen jata bere estrategia!!!\nOndorengo aldaketan Juanjok ere pasatu ninduan, eta ya hauek bixak ez nitxuan gehixo ikusi, harrapar y pasar. Ondorengo euskaldunak urruti zeuden, eta lehia zuzenik ez nuan euki hortik aurrera, nere pedora jarraitxu nuan.\nBaina hor zauan txabola animuak ematen, eta hau ere argazkixak ataratzen. Fotoiosu esbien!!\nTxabolan argazki elegantia, zapatilliakin barrenian\nAzken igoera berriz Tobazora, eta Carabinerosetik bajatzerakuan, gaztietako bat harrapatu naban, eta honekin egin nitxuan azken metruak.\nHelmugan Ander zauan, fokekin arazuak euki zitxuala, baina umoria ez jakon falta halere!\nOndoren sailkapenak ikusten, kriston emoziua. FEDMEn ez naonez federatuta, nere izena ez zan Espainiako txapelketako puntuetan agertzen. IUJUUUU!!! Ez naiz espainiarra!!!\nBaina orduan, nere galdera da, EMFn federatuta ez daon bati eman ahal jako EMFko txapela? Edo FFME (Frantziakuan) daon bati eman ahal jako FEDMEkua? eta EMFkua?\nHor lagatzen ditxut galderak!\nLasterketa honetan argazkilarixak topera ibiltzen dira eta ondoren Causiateko webian jartzen ditxue. Hemen lagun askon argazkixak\nGuadako Manolo, beti dorsala jantzita!!\nEta Lide beti irrifarrez\nMaitemachine berbetako astixakin\nIñigo Martinez Albornoz tope, 5. orokorrian!!!\nIñigola oso fin\nAnder Gabiña ere fuerte dator!!\nLander beltzez, beti oso erregular\nLasterketa primeran egon zan, batez ere antolakuntzakueri ze eguraldi tokatu jakuen kontutan hartzen. Baina antolakuntza hau oin arte eskiatzen ikusitxako onena izan da!!!\nLasterketa bukatuta, horniduran salda eta teia zauan, pikatzeko zeozerrekin. Jarraixan paella, pintxuak eta abar, eta gabian afarixa. Balantzia oso positibua... erretakua baino asko gehixo jan gendualako, kar kar kar\nEta ondoren, elnovamas, Pablo Liquidon kontzertua. Tontamentian jausi zian pote batzuk, primeran pasatu genduan bersiuak entzuten. Esan diet antolatzailieri ahal bada, hurrengo urtian ere kontzertua mantentzeko!!!\nPablo Liquidon kontzertua\nEka ta hauek Astuneko piñuetatik ibili ziran, eta primeran zaola esan ziguten. Gabian "parrandan" haruntz juteko flana egin genduan, baldin eta goizian haizia geratzen bazan\nGoizian esnatu, eta burukomina, haizia eta elurra. Beraz, ez ginan Rakara jun. Kasu hauetan Somporteko basua primeran egoten da\nHaizia eta elurra botatzen, Sompow!!\nCandanen autokatik bertatik eskiatzen urten eta fondoko pistak zeharkatuta Causiatetik barrena Somporteko basora pasatu ginan. Zalantzan ibili ginan Sansanetera bajatu, edo handik ibiltzia, eta azkenian, asko bajatu gabe ibili ginan.\nElegante zauan basua\nLeku babestua izatiaz gain, oso elegante geratzen da elurra eta haizia daonian!!!\nJoseba eta Iker\nMartxoak 15 Elurjausi hitzaldia eta 18-19 Morkaiko...\nPyrene Goi mendi zeharkaldia-Lintza\nSan Anton am Albert\nBasibe eta Suelza


Maitasun erromantikoaren kontrako kanpaina egingo du Laudioko Udalak San Balentin egunean - Aiaraldea.eus\nJulen Solaun Martinez 2020-02-07 07:00 Jendartea Laudio\nUdaletik San Balentinek saltzen duten “maitasun eredu heterosexuala” kritikatu dute era behin betiko harreman monogamo eta suntsiezinen alde transmititzen dituen baloreak ere salatu dituzte.\nBerdintasunaren aldeko programaren barnean kokatzen da ekimena. / Aiaraldea.eus | Ikusi handiago | Argazki originala\nMaitasun erromantikoaren aurkako kanpaina antolatu du Laudioko Udalak San Balentin egunerako, amodiozko harreman baten barruan desberdintasunak eta desabantailak indartzen dituela argudiatuta. Era berean, ospakizunaren kontra daudela esan dute udaletik ohar baten bidez, eta “bikotekidea izatera behartzen duen gizarte eredu bat” sustatzen duela adierazi dute.\nLoli Muriel Emakume eta Berdintasun zinegotziak San Balentinek gizartean saltzen duen “maitasun eredu heterosexuala” salatu nahi izan du. Gainera, maitasun mota horrek “behin betiko harremana, monogamoa eta suntsiezina” bultzatzen duela kritikatu du, harreman hori eusteko jarrera jeloskorrak eraikitzen dituela argudiatuta. Ideia horiek “emakumea gizonaren kide delako pentsamenduan” oinarrituta daudela esan du ere zinegotziak.\nOndorioz, ospakizunaren kontrako bi jarduera aldarrikatzaile programatu ditu udalak. Alde batetik, Degenérate mucho ikuskizuna egingo da otsailaren 14an 19:00etan Laudioalde aretoan, “nola eraikitzen garen hausnartzen duen umore handiko antzerkia”. Bestetik, Antes del anochecer pelikula estatubatuarra proiektatuko da otsailaren 15ean 17:30ean eta 19:00etan, Laudioalden ere.\nEkintza hau Laudioko Emakume eta Gizonen Berdintasunerako hirugarren planaren barruan kokatzen da, zeinak “indarkeriazko jarrerak eta jarrera sexistak prebenitzeko, tratu onak sustatzeko eta maitasun erromantikoaren mitoak bezalako gaietan prebentzioz sakontzeko” helburua duen.


2008 / 07 / 04-18\nJavier Murillo Simón Murtxanten (Nafarroa) jaio zen 1955eko maiatzaren 15ean, eta 1969an Iruñera joan zen bizitzera etxekoekin batera.\nLehen ikasketak bukatu ondoren, Arte eta Lanbide Eskolara joan zen. Hirurogeita hamarreko hamarkadan zeramika-tailerra sortzea pentsatu zuen lagun batzuekin batera, baina proiektuak ez zuen aurrera egin.\n1980an, harri-kartoizko elementuak egiten eta artisautza-azoketan saltzen hasi zen: buruhandien buruak, alegoriazko iruditxoak, etab.\nUrte haietan zehar, aldi berean, hegaztiak behatzen hasi zen, ornitologia gogoko zuen lagun baten bidez. 1980ko hamarkadaren bukaeran, hainbat arazo tekniko gainditu eta material berriak probatzeari ekin eta gero, bere zaletasunik sutsuena, natura, eta ogibidea, artisautza, uztartzea erabaki zuen. Horrela, 1990tik animalien erreplikak egiten ditu.\nGarai hartan, gainera, Europako Erkidegoak natur gune babestuen sarea sortu zuen, eta tokian tokiko interpretazio-zentroak ireki zituzten. Hori ona izan zen gure artisauarentzat, bazuelako produktuak non saldu.\nLeozko udala (NAFARROA)\nTel.: 948 72 03 80\nWeb orria: http://www.replica-animal.com


C.D.Hernaniko Pilota Saileko Bloga: 2018ko abenduaren 6-9ko emaitzak\nAsteburu hontan ere ez ditugu emaitza onak izan orokorrean, 6 partidu irabazi dira eta 7 galdua, baina bakarko mailan emaitza onak lortu dira:\nGIPUZKOAKO ERRENDIMENDU TXAPELKETA: Azken fasean dugun pelotari bakarra poza ekarri du berriz ere, Xuban Iturbe infantilak 2-1 irabazi dio Ibarra (Eibar) pelotariari eta final laurdenak jokatzeko klasifikatu da.\nKontsolazioan, Markel Urdangarin eta Manex Martin infantilak ere, final laurdenak jokatzeko klasifikatu dira.\nBAZTANGO TXAPELKETA: Ongi eta gaizki Elizondoko txapelketa pribatuan jokatu diren 2 finaletan.\nJon Jara eta Eskuza (Araba) kadeteek, 18-6 galdu zuten Ibarra - Murillo (Paz Ziganda)ren aurka, bikote nafarrak erraz irabazi zuten, Jara - Eskuzak aurre lehen tantotan besterik ez zieten egin eta hortik aurrea Ibarrak min handia egin zuen sakez, abantaila ondo probestu zuten eta baita irabazi ere. Jara - Eskuzak ez zuten ondo jokatu baina zoriondu egin behar zaie jokatu duten txapelketarengatik.\nXabier Salaberria jubenila eta Agirre nafarrak, 22-16 irabazi zuten Ariztegi - Ballarena (Txaruta)ren aurka, nafar bikotea faborito ateratzen zen baina Salaberri - Agirrek oso ondo jokatu zuten eta sorpresa eman zuten. Hasieratik gainetik ibili ziren, Agirre peloteoan nagusitu zen eskubia hondatu zuen arte gero ederki jakin zuen sufritzen eta Xabier Salaberriak bere atzelariaren nagusitasuna probestu zuen eta estilo guztitako erremateak egin zituen, aurkariak gerturatu zirenean markagailuan, buruz arriskatu zuen eta bere mailako bikote onenetariko bat garaitu zuten.\n2 final hauekin, 3 dira CD Hernanikoek jokatu dituztenak denboraldi hontan eta denboraldiko lehenengo txapela lortu dute.\nTolosa 2 Jon Urrutia 0\nEibar 1 Xuban Iturbe 2\nAzkoitia 2 Enaitz Artola 0\nMarkel Urdangarin 2 Ilunpe 0\nGazteleku 2 Unax Manterola 0\nIntxurre 1 Manex Martin 2\nJulen Deskarga 4 Erreka 18\nLizarazu – Manex Martin 18 Aldabide 0\nMacicior – Oses 8 Eple 18\nGarmendia – Azpeitia 18 Oiarpe 13\nJon Jara – Eskuza 6 Paz Ziganda 18\nXabier Salaberria – Agirre 22 Txaruta 16\nArrieta – Esnaola 20 Salaberria – Balerdi 22\nPublicado por Ainhoa en 15:39


Marcos Martínez Ucha - Wikipedia, entziklopedia askea.\nIzen osoa Marcos Martínez Ucha\nJaio 1985eko urriaren 15a\nJarduneko urteak 1995 - ???\nTaldeak Racing Engineering, EuroInternational , Novo Team, TEC Auto, Pons Racing\nMarcos Martínez Ucha (Madril, Espainia, 1985eko urriaren 15a - ) lasterketarako pilotu espainiarra da. Gaur egun World Series by Renault lehiaketan parte hatzen du Sito Pons-en taldean.\n2 Kirol Palmaresa\nUcharen karrera karting-en 1995ean hasi zen eta hor 2001. urtera arte iraun zuen. Momentu hartan, 16 urterekin bere karreran hurrengo pausua eman zuen Espainiako Junior Formulan sartuz. Pilotu espainiarra hiru urtez maila honetan egon zen, gero eta emaitza hobeak erakutsiz eta 2 podium lortuz.\n2005ean Espainiako 3 Formulara (B-Klasera) pasatzea erabaki zuen, Racing Engineering taldearekin. Urte honetan Marcosek 5 garainpen eta podium batzuk lortu zituen, ranking-ean bigarrena izanik. Gainera, garaipen gehien lortu zuen pilotua izan zen.\n2006an F3-an (A-Klasean) eta World Series by Renault lasterketa batzuetan alde berean parte hartu zuen. Lehenengoan Chesten (Valentzian), garaipen bat lortu zuen eta bigarrenean, ranking-ean laugarrena amaitzeaz gain lasterketa bat lideratu zuen.\n2007. denboraldian Espainiako 3 Formulan lasterketa batzuetan lehiatu zuen Novo Team taldearekin. Baina, emaitzak onak ez zirenez Tec-Auto taldera pasatu zen lehiaketan emaitza hobeak lortzeko. Denboraldi honen amaieran, GP2 Serietan parte hartu zuen Racing Engineering taldearekin Javier Villarekin batera eta Ernesto Visoren ordezkoa izanik.\n2008an World Series by Renault-etara itzuli zen Pons Racing taldearekin eta hor iraungo du.\nKirol Palmaresa[aldatu | aldatu iturburu kodea]\nMarcos Martinezen Palmaresa\n2004 - (Formula Junior 1600 Spain) - - - - 48 6.a\n2005 Racing Engineering (Formula 3 Spain F300 Espainiako Kopa) Dallara F300 (Toyota) 15 5 5 82 2.a\n2005 Racing Engineering (Formula 3 Spain) Dallara F300 (Toyota) Guztiak - - 31 9.a\n2006 Racing Engineering (F3 Spain) Dallara F306 (Toyota) 14 0 1 28 10.a\n2007 Novo Team (F3 Spain) Dallara F306 (Toyota) 10 0 0 22 13.a\n2007 Racing Engineering (GP2 Serieak) Dallara GP2 (Renault) 9 0 0 5 22.a\n2008 TEC Auto(Formula 3 Spain Espainiako Kopa) Dallara F306 (Toyota) 2 1 1 - -\n2008 Pons Racing (World Series by Renault) - 17 0 0 21 15.a\n"Marcos Martínez renueva con Pons Racing"[Betiko hautsitako esteka]\n"World Series – Primer podio para Marcos Martínez en Silverstone - 1ª Carrera"\nMarcos Martinezen Web Ofiziala\nOrriaren azken aldaketa: 25 martxoa 2021, 06:10.


Ikasle Egun paregabea burutu da Oiartzunen : Ikasle Abertzaleak\nIragan larunbatean, hilak 9an, Oarsoaldeko ikasle eta abertzaleek Ikasle Eguna burutu zuten Oiartzunen. Goizeko 10:30etatik aurrera, festa eta aldarrikapena bateratu zituzten eskualdeko ikasleek.\nElkar ezagutu eta guztien artean aurrera begira asmoak landuz, oraina irauliz etorkizuna eraiki daitekeela ondorioztatu zuten.\nOarsoaldeko Ikasle Abertzaleak-en balorazioa:\nLehenik eta behin, MILA ESKER Oarsoaldeko Ikasle Egunean parte hartu zenuten guztiei! Borobila izan zen gure eguna, borobila eta etorkizunari begira lanean jartzeko indar nahikoa eman ziguna. Goizeko 10:30tan jolasekin hasi ginen jendea biltzen, lotsa guztiak gaindituz irriak nagusitu ziren Oiartzungo herriko plazan. Euskal mitologiako pertsonai bilakatu ziren eskualdeko ikasleak eta horren harira fantasia modukoa bilakatu zen eguna bera ere, magikoa.\nKalejira biziaz animatuko genuen ondoren herri guztia, lokaletako txokotatik atera genituen gazteak eta Landetxera bideratu genituen, hantxe zeuden ekitaldia hasteko prest beste hainbat ikasle. Ekitaldian, urte osoan zehar ikastetxeetan burututako borrokak gogoratu genituen, argi utzi genuen ez dela urte geldoa izan, mugitu garela eta oraindik mugitzeko arrazoi asko daudela. Murrizketekin agintariek ezarri nahi diguten itzala argituko duen ortzadar koloretsua garela oihukatu genuen lau haizetara; ez gaituzte kikilduko!\nBazkaria hasi zen ondoren, bertan Beñat Gaztelumendi, Jon Martin eta Ekaitz Zkh-rekin bertso-hop zoragarria eduki genuen. 160 pertsonen aurpegietan irriak azaleratu zituzten hirurek, baita lotsagorritutako masailak ere. Itzulia eman zieten mahai guztiei eta alaitasun algarak Aiako Harrietan ere entzun zitekeen.\nBertso Hop-a amaitu eta poteo musikatua hasi genuen herritik zehar. Ikasle, gazte eta heldu bildu genituen orduan. 160 asko al ziren bazkarirako? Ba jende gehiago gehitu genuen gure bidera, zuzen eta alai ekin genuen bidera.\nHamarretan eman genien hasiera kontzertuei, Besteik-Pe hasi zen eskualdeko gazteen gerria mugitzeko musika jotzen. Egurra ta Kittok jarraitu zuen eta denek egin genuen salto, denek egin genuen irri. Amaitzeko Ingo al deu? igo zen oholtzara eta noski egin genuela! Noski dantzatu genuela! Arrimatuta, urrunduta… denetik ikusteko aukera eduki genuen gau hartan.\nHandik aurrera bakoitzak bere bidea egin zuela esan genezake. Oiartzungo gaztetxea zabaldu zen asanbladaren lanaren eskutik eta bertan jarraitu zuen parrandak. Guk, antolatzaileok harrotasuna sentitu genuen une hartan. Amaitu zen, baina hasiera paregabea izan zen modu berean. Esan bezala, egun borobila izan zen larunbatekoa, jai alaia, iraultzailea eta euskalduna egin genuen Oiartzungo kaleetan eta etorkizunari begira indarra emango zigun jaia egin genuen jendearen bihotzetan. Irailean hasiko da ikasturte berria, ez dago hain gertu, baina larunbatak denoi emandako indarrak ikasturte paregabea burutzera eramango gaitu, ziur gaude!\nBeraz mila esker berriro ere gurekin batera oraina iraultzeagatik eta geroa eraikitzeko urratsak emateagatik! Laister ikusiko dugu elkar!


Irakurri, idatzi | rufino iraola garmendia\n← Dena bertan dago\nSOMOS LA VIDA, NO HAY LUGAR PARA EL TEMOR →\nPublicado el enero 22, 2015\tpor kafarnaum\nIrakurtzen eta idazten jarraitzen dugu, eta, agian, auto-zentsura praktikatzen\nBizitza osoa daramagu liburu eta paper artean. Izango da hori sinetsiko ez duenik, esan dit RIGek, txapela erantzi eta buru soila ispiluan duela. Ez nau harritzen gurea bezalako baserri batean jaiota, jarraitu du. Baina egia da. Ez ziren izango munta handiko liburuak, nik esaten dut hori. Batez ere, bertso-liburuak… eta bertso-paperak. Ez zen irakurtze hutsa. Buruan jaso beharreko generoa zen bertsoa. Askotan, irakurri baino areago, gozokiaren antzera, zupatu egiten genuen bertsoa, zuku guztia atera eta buruan sartu arte. Buruz ikastea, hala ere, erdi bidea zen. Okasioa zenean kantatzea zen gure apeta edo azken helburua. Duela 55/60 urteko kontuak.\nDenboraren trenean aurrera eginik, koka gaitezen soldaduska osteko urte gorabeheratsu haietan. Kintoak ez ezik, egun berean jaioak gara RIG eta biok. Dena militantziaz egin beharreko garaiak (omen) ziren haiek. Gu salbuespena izango ginen. Militantziaz baino areago, gustatzen zitzaizkigulako antolatzen genituen bertso-saioak eta kantaldiak. Beti izan gara saltseroak. Bide batez, herriarentzat onuragarriak baziren, hainbat hobe. Hori bai, militantziaz erosten eta irakurtzen genituen liburuak. Noski, liburu iraultzaileak eta euskarazkoak. Klandestinitatearen garaiak zirenez, amak, kezka handiez gain, lana ere izaten zuen gure liburuak zakuan sartu eta berak zekien tokian gordetzen. Lehen idazlanak ere garai horretakoak dira.\nKlandestinitatea aipatu dugu, eta badakigu zer-nolako komeriak izaten genituen zentsurarekin. Orain, horrenbeste urte igaro ondoren, sentsazioa dut, esan dit RIGek, berriro ere zentsura handia datorrela gure artera. Berealdikorik azkarrena leporatuko dizute halako edo bestelakoren apologia, eta kontuz ibili. Bertsolariok, idazle, kazetari eta luma apur bat astintzen dugun guztiok, berriz ere, has gaitezke informazioak, iritziak eta hitzak ondo neurtzen. Eta orain etorri behar horrek, paradoxikoki, armak isildu direnean!\nBeno, parentesia itxi eta segi dezagun. Esaten ari nintzen asko irakurri dugula. Eta sarritan ez dakizu zein diren zure ideia propioak eta liburuetatik jaso dituzunak. Bestalde, askotan gertatu izan zait neroni burutik pasaturiko ideiak liburuetan aurkitzea. Baina batek daki horiek ere ez ote diren nonbait irakurritakoaren oroitzapena. Beraz, nola jakin oiloa ala arrautza den lehenago? Kontuak kontu, irakurtzen eta idazten jarraitzen dugu, eta, agian, auto-zentsura praktikatzen.\nBai Horixe, DV:150122\nEsta entrada fue publicada en 1 Artikulua/Prentsa y etiquetada 150122 BH. Guarda el enlace permanente.


errepresioa – gaztelumendi.eus\nRaperoen, txiolari, kazetari eta kulturaren eta artearen ordezkarien kontrako jazarpena, etengabea bilakatzen ari da. Artista eta sortzaileak adierazpen askatasunaren eskubidea baliatu baizik ez du egiten bere lanean.\nGauzak horrela, Espaniar Estatua da, abestien edukiengatik artista gehien errepresaliatu dituen herrialdeen zerrendako lehenengoa. Une honetan, Pablo Hasel kantariaren kartzelaratzearekin, Turkia edo Marokorekin parekatzen ari da, han ere hainbat artista dauzkate giltzapean estatuen gehiegikeriak salatzeagatik.\nPablo Haselen espetxeratzeak nabarmenago agertzen du Estatua eta bere erakundeen gehiegikerien kontrako salaketa egin dezakegun artista eta pertsonaia publiko guztien gainean daukagun ezpata.\nEgoera hau nazioartean hedatzea funtsezkoa da; besteak beste bizi dugun egoeraren berri emateko. Pablo Hasel espetxeratu dezaten uzten badugu, bihar gutako edozeinen kontra etorriko dira, horrela disidentziaren ahots guztiak itzaliz, pixkanaka.\nHau sinatzen dugunok, arte eta kultur munduko ordezkari gisa, Pablo Hasel sustengatzeko elkartu gara, bere askatasuna eskatu eta Zigor Kodean horrelako delituak ezabatu daitezen eskatzeko, izan ere eskubideak murriztu baizik ez dutelako egiten; adierazpen askatasuna ez ezik, ideologia askatasuna, edota askatasun artistikoa.\nZure atxikimendua helbide honetara bidali: llibertatpablohasel@gmail.com\nADIERAZPEN ASKATASUNIK GABE DEMOKRAZIARIK EZ\nZure atxikimendua helbide honetara bidali:\nllibertatpablohasel@gmail.com@LlibertatHasel – @PabloHasel #ArteaPabloHaselekin pic.twitter.com/bVEIwqg4gC\n— Fermin Muguruza (@muguruzafm) February 4, 2021\nOtegi eta Anoeta\nEgunotan Madrilen dago arreta.\nJendetza eta mezu trukaketa belodromoan.\nBakea euren asmoan.\nHasi da epaiketa\nHitza kendu digute, baina geroan\nzerbait sortuko den esperoan\njarriko dugu arreta\nez gaudelako erreta\nBakea eta askatasunaren beroan\nospatuko dugu eta\nArnaldo Otegi, Joseba Alvarez eta Joseba Permach dira epaituen aulkian jezarritakoak. Anoetako proposamena delitua. Bake proposamen bat, mundu guztiak aintzat hartu zuen bi karrilen diskurtso eraberritua. Negoziazio bideei ekiteko ibilbide berri bat. Ezker abertzaleak ontzat hartu, eta besteek ere onartu zutena. Bake asmoak eurak dira delitu antza, beste zenbait mozorropean.\nArnaldo Otegik kartzelan jarraitzen du. Negoziazio prozesuetan burubelarri murgilduta egon den ezker abertzaleko liderra. Orain herria, orain bakea proposamena Gasteizko legebiltzarrean jaurti zuen liderra, Ibarretxeren planari baiezkoa eman zion politikari abila. Mila eta bat bihotz taupadaka jarri dituen militante abertzalea. Espetxea behin eta berriz ezagutu dituen preso politikoa. Herri honen esperantza dena gaur egun. Nelson Mandela gazte eta jantzi bat.\nArnaldo Otegiren askatasunaren alde diharduenak, ez du Arnaldo Otegi soilik askatzerik nahi, eskatzen… gehiago eskatzen du. Baina une honetan, Otegik askoz ere gehiago batzen du bere baitan. Hitza, Anoeta, proposamenak, kartzela, prozesuak, bakea, bide politikoa, urratsak batzen ditu Arnaldo Otegiren figurak, itzalak. Zorionez.\nEpaiketa digitala ere bada\nArretaz jarraituko dugu prentsan eta sarean Anoetako epaiketa. Otegi eta Anoeta. Azala eta mamia. Epaitua eta epaiketa. Bi etiketa. #otegi eta #anoeta Eta mundu guztian ari da zabaltzen, Interneti esker, hedabideetako profesional askori esker, jendearen mezueengatik, arretagatik… eta poztekoa da hori.\nAnoetako proposamena biltzen duen bideoa.\nEz dute uzten maitatzen gauean #notimeforlove\nAlbisteek esnatzen zaituztenean, edo areago… atean kolpe hotsak itzartzea…. zer eta diren kolore guztietako polizia guztiak… etxez etxe ari direnean.\n100 etxetara joan dira. Gazteen lokalak, elkarteak, tabernak, txokoak…. dena da zilegi, independentziaren kontra bada.\nEta bertsio ofizialak…. horretarako daude, lau haizetara zabaltzeko txakurren zaunkadak. Lumadun txakurrak esaten badiezu, haserretu egiten zaizkizu gainera. Zer dira ba?\nBart, El Correok eta Vocento taldeko egunkariek argitaratu dute albistea, ohetik jaiki eta ziento erdi atxilotzen saiatu dira.\nGauez, egunsentian beldurra eta amorrua zen nagusi gazteen artean ere. Razzia egin dute, Hego Euskal Herri osoan.. zu bai, zu ere bai, zu agian bai…\nAsteon, herriko gazte bati abisua eman diote guardia zibilek, Lezaman izandako kontrol polizial batean.\nEta larunbatean gurekin dantzan zegoen tabernaria, atxilotu dute orain. Haritz eroan dute, gauez, beldurra eraginez…\n#no time for love esaten dugu, ozen… kantatzen dugu, eta zer ez den gertatzen ariko orduotan guztietan…\nGoenkaleko presoen omenaldia\nErrepresioari, debekuei eta judikaturari tururu! egitea ere badago.\nAmnistiaren aldeko gestorek, ziri ederra sartu diote oraingoan, Arralden presoen aldeko ekitaldia deituta.\nAski izan da kartela askatu.org webgunean zintzilikatzea, Dignidad y Justicia talde faxistak, bere debekua eskatzeko. Gero etorri da judikatura, eta prentsa espainola. Jugada konpletoa. Zer, nola eta zergatik egiten duten agerian utzi dute.\nArralde ETBko herri garrantzitsuena zela bagenekien euskaldunok. Horrenbeste denboraldi eta gero ezagutu ditugu bertako herritarrak, GARA irakurtzen duten ertzainak, txantxuiloak dituzten alkate inongo alderditakoak, gazteen problematika drogazalea, senideen arteko arazoak, harremanen korapiloak…. egia esan Goenkalek, urte hauek guztietan askorako eman du.\nAzkena baina, fikiziorik onena izan da. Imajina ezin genezakeen lekura eroan dute Arralde: Audientzia Nazionalera.\nDignidad y Justicia, Garzon, ABC, La Razon…. guztiek amua jan eta lotsagarri geratu dira, zer eta kartel bat agertu delako sarean, Arraldeko presoen aldeko ekitaldira deituz.\nFutbito edo mus txapelketak debekatu, kantaldiak suspendituarazi, manifestazioak jipoitu, etxeko presoen argazkiak zituzten tabernak Audientzia horretara deitu ostean…. edozer imajinatu genezakeen.\nAskatu.org gunean baina, balizko ekitaldiko irudiak ere jarri dituzte. Goenkaleko aktoreak atxilotuta, protestan…. denetarik.\ngaztesarea etenik gabe, aurrera doa gazte ahotsa\nGaztesareak bere bidean jarraitzen du, deialdiak, informazioa, twitter, facebook, sare sozialak mezua zabaltzen hedatzen ari dira.\nLehen deialdi bat dago bariku honetarako, goizeko 10:30etan Bilboko Alde Zaharrean. Deialdi ireki eta zabala da.\nSistema eta errepresioaren aurrean, ekin dezagun batera!\nDurangoko azokara Guardia zibilarekin\nEuria ari zuen. Geltokian zain, Bilboko Atxuritik 12ak aldera abiatu zen trena Galdakaora heldu zenerako. 12:10 baino ez. Bagoira igo eta ezagun baten aurrean jezarri nintzen. Ez dakit inoiz elkarrekin berba eginda geunden, baina iepa aupa eta parean tokatu nintzaion.\nLagun izoztua zekarren esku artean, eta irakurtzen ari zen. -Durangora? Bai hau eta bestea. Lasai gindoazen. Hiru argitaletxearena genuen aipagai. Lagun batek deitu eta telefonoz hasi zen arte.\nLemoako geltokian baina, berdedun gizon uniformatuak ikusi nituen. Ostia! esan baino lehen bagoian sartuak ziren. Nire lagunarengana joanak ziren artez bi pikolo. Nortasun agiria eskatu eta motxila zabaldu arazi zioten.\n– A Durango\n-A la feria del libro? interes aurpegia jarrita guardia zibila.\nUffa, libratu naiz, pentsatu nuen nik. Honengana etorri dira artez, hau gauza arraroa. Flipatuta nengoen, baina harridurak ez zuen luze iraun, ondoko guardiazibilak niri ere karneta eskatu zidalako. Eta eman nik, eta atzetik entzuten nuen, zenbakiak mikrofono batetik pasa eta gure abizen ahoskaezinak irakurtzen.\nBagoi guztietan sartuak omen ziren, eta trenak aurrera. Lemoatik Zornotzara, Eubara gero… eta gure elkarrizketa eten egin zen.\nEman zizkiguten karnetak, baina treneko ate banatan jarriak zeuden guardia zibilak. Irteera kontrolatzen? auskalo.\nDurangora heldu ginen, euskaldun mordo bat jeitsi zen trenetik. Txapelokerrek trenean jarraitu zuten. Bagoi guztietan bina.\nEta gu azokara, gehienak. Literatura? Fikzioa? Euskaldunon errealitatea, zoritxarrez.\nEuria ari du, oraindik.\nGora & behera\nAdi egon! pasa seinalea. Zer idazten dugun, kasu! hitzak elkartzeko darabilgun edozein berba delituzkoa izan daiteke. Hain da arraroa gure hizkuntza hau. Aspaldi idatzia utzi zigun Iurretakoak.\nateko mirilatik zaintzen gaituzte zeldan\neta gure loa ere zelatzen dute.\nHaiengandik ezin dugu aldegin\nez patioan, ez komunean, ez bisita\nEuskaraz solasean hasiez gero\nezkutuan gure ondora datorrela.\nZihur ez duela deus ulertzen euskaraz\nlehen ikasgaia ere emanen eta,\ngutako batek oharkabean bezala dio:\nemukatup tab kogaid erug naedlakezta\nae neztidnufnok nugud…\njoseba sarrionandia, Gartzelako poemak\nesandakoa emukatup oksa naurugni, at karrukaxt natalez.


kritiken hemeroteka » Txillardegi jaunaren erantzuna Iñaki bastarrika’ko jaunari\n« Poli, mutil umezurtz baten ibillaldiak | Arranegi »\nTxillardegi jaunaren erantzuna Iñaki bastarrika’ko jaunari Txillardegi / Jakin, 1958\nEuskaltzale bizkor ori:\n“YAKIN”en bostgarren alea jaso baño leenago banekien zure eskutitzaren berri. Eta, noski, gogoz beterik ninduzun. Egia esen, eta zerorrek ikus dezakezunez, etzenidan alperrik idatzi…\nAlaber nik ere, erantzun au alperrik egiten ari naizenik ez dut uste; eta “Yakin”, errebistak bere ateak neretzako zabalik dituela agindu didan ezkero, ez dut era eder au galdu nai, eta nere gogo guziaz erantzutera noakizu. Adiskide antzean artuko aal didazu!\nArreta aundia merezi du zure eskutitzak. Gaizkiegi dabil gure izkuntza maitea zure itzai jaramonik ez egiteko. Ez orixe. Zerorrek merezi duzu alde batetik, eta euskerak berak ere ez gutxiago. Nereliburuaz itzegin didazu leenbizi, eta gañerako nere lanez gero. Nik ere olaxe egingo dizut arrapostua; eta luze xamarra ba naiz ere, barka. Zure eskeintzak bultzatu nau.\n“Leturia’ren Egunkari ezkutua”z\nNere ilburu au etzaizu deus ere gustatu. Ezta arritzekoa: bi muturretan bide-gaude pentsa-eraz. Eta au, berez, ezta kaltegarri. Naiago dut zure kontra gogorra, egitia baldin bada, zurikeria faltsoak baiño. Egiaz eman bide-didazu zuk zure iritzia, batere losentxarik gabe; eta onelako maixeoak oso egoki izaten dira. Iritzi guziak nere aldeko balira, susmo txarrak egingo nituzke, xuritzalleen artean nengokealakoan; eta denak berriz kontrakoak balira, zalantzarik gabe arrazoi zutela pentsatu bearko nuke. Onela, ordea, eta iritzi-mota guzietakoak izanda, pozik nago; eta nere liburua alperrikako izan ez dela pentsa dezaket. Nere “Leturia”ren aurka itzegin dutenen artean aurrena ez bazera ere, anitz esker, Bastarrika, kontrako apur ori besteeneri erantsiaz, ingura nintzakean lausengu jenerla eta belaska artatik askatu nauzulako.\nBaña, zer nai duzu? Zure aburu gogorrak irakurrita gero, argitu egin naiko nituzke puntu batzuk.\nArrazoi duzu, segur aski, gauza batzuetan. Nere liburua leenengoa dudan ezkero eskaxa dala esatean, konparazio batera: ni neu ere ortantxe nengoke agian. “Udalen” zatia, batez ere, egoskaitza zaizu. Baliteke. Nere fruitua gordiña dela sinisteko gertu naukazu.\nGuziarekin ere, liburuaren egillea naizen ezkero, ezin dezaket ontzat eman zuk esan duzun guzia. Zure ustez “esistenzialista joerako nobelari asko irakurritako baten saioak iruditu zaizkidak ire burutapenak” .\nEsistentzalisten zerbait irakurria dudala ez dizut ukatuko. Lotsagarria al da bada? Bañan onek ez du ezer adierazten. Gaur Sartre, Unamuno edo Heidegger beñere ezagutu ez dituzten gazteak ere, gertuago daude alaz ere berengandik edozeñengandik baiño. Mendearen guraso dira esistentzalistak, bai; baña seme ere ez gutxiago.\nPicasso’k, Prokoffief’ek eta Unamuno’k munduan aurkitu duten gauza berbera azaldu dute, nork bere erara; artearen modura artistak, filosofiaren modura filosofoak. Baña, nola edo ala, gauza berari lotu dira denak; eta alde batetik eragille izan badira, eragiñak izan dira bestetik.\nOrregatik “Leturia” ez da, izan ere, nere asmakari bat, zearo beiñepein. Egiazko den neurrian kopia bat da: nik nere inguruan ikusi uste dudanaren irudia ain zuzen. Nere liburua eta ni, biok kuadroa eta bere pintatzailea gera. Eta au ez ba gera, alperrik saiatu naiz.\nOrtaz, eta ziñez esan dezaket au, nik ez diot iñori zorrik. “Bragilleen” kutsu ori, ezta besteen kutsua, ezta kopiarik, besteakiko topo eta egokiera utsa baizik. Gaurko geran guziok bazter eta paisaje berberak ikusten ditugu -ta. Erdipurdi edo zearo gaizki atera zaidala saioa? Besterik da au. Eta egia baldin bada ere, ezta arritzekoa. Baña sinistuta egon: kopiatu bear izan banu, EZ NUKEAN LUMA ARTUKO. Kopiatzalle geiegi izan ditugu euskal literaturan, gaur ni ere alakoai jarrai natzaien.\nGero, zure eskutitzera itzuliaz, eta Dostoiewsky’rekin alderatu ezkero oso kaskar geldituko nintzakeala zuk esan ondoren (eta nork uka?) au diozu: “Ba-zegok gure errian bertan ikutu-gabeko naiko eleberri-gai ederrik asko. Nork bilduko eta eleberrituko zizkiguk?”. Ona emen zure eskutitzean aurkitu uste dudan beste uts bat. “Onetzaz besterik ez oraingoz”, diozu\nEz dut dena kopiatu nai. Zure ustez “Euskalerriko gaiak” ukitu bear dira bakarrik. Izan ere, Euskalerriko bizieran edo kondairan badira, noski, idazki mamitsu asko. Baña zer da “gure erriaren barne-arazoetan” aipatu duzun ori? Zure ustez, oker ez banago, ezpaitzera zu leenengo xinplekeri oietan, euskeraz idazteko “emengo” zerbaitez egin bear da. Zertara joko “kanpora”?\nBaña, zer da “emen”? Zer da Euskalerria zure ustez? Badakit. Diferente dena: izkuntza dena, lamiñen ipuiak, basojauna, baserria, korrika apostuak, aitonen semeen istorioak eta abar. Auetxek osatzen dute, zure ustez, besta anitzen ustez bezela, euskalduntasuna; eta eskualdun literatura egiten asi geran ezkero, oietzaz mintzatu bear dugu idazleok, eta ez beste ezertaz ere. Auetzaz kanpo… utikan!\nZurekin nentorke alde batetik: Euskalerriko ATAL BAT baitira, zalantzarik gabe, gure erresuma-nortasuna osatzen duten ezaugarri oiek, gure naziotasuna mamitzen duten bereizgarriak ain zuzen.\nBaña, onatx korapilloa: gauza oiek Euskalerria erritzat BEREIZTEN ba dute ere, ez gaituzte gu euskaldunok presunatzat OSATZEN. Zuk opa duzun\nliteratura ori ez litzake euskaldun presunena izango, Euskalerriko tipismoarena baizik. Etzera bakarra iritzi ontan. Baña zuri, kasorik egingo bagenizu etxetiar literatura egingo genuke, etxekoentzako literatura utsa, ots, literatura motxa. Edo, obeto esan, sasi-literatura\nEuskaldunok, nere Leturia bezela, gizon gera guziz, baiña euskaldun erara. Gaurko gaztediaren katramillez mintzatzen da nere Leturia, baiñan euskeraz.\nPresuna unibersala da Leturia; bere mintzaira, guziarekin ere, gure izkuntza. Mamia eta azala ez ditugu naasi bear.\nAuxe da, joera bezela beintzat, bear dana. Euskalduna izateko bizieratik kanpo jokatu bear badugu, oraintxe jo dezakegu euskalduntasuna ildakotzat. Eta berdin deritzat euskal literaturaz.\nIdazleon eginkizuna gure etxeko istorio-mordoa moldatu eta ugaritzea besterik ez bada, zokora dezagun euskera, eta erauz bizieratik. Eta orduntxe izango litzake onen azkena. Zu, Bastarrika, euskeraren eriotzaren bidetik ari zera.\nEgiazko bizian sartu bear dugu euskal literatura. Gure bizimoduari dagokionez, bai;\nbana presunari ditxezkon auziak azaldu bear ditugu ere. Gu ez gera, zorionez, Auñemendian dantzan ari den erria. Ezta gutxiagorik ere.\nAuxe pentsatu nuen nik nere “Leturia” sortzean. Bestalde, nere liburu au euskeraz izkiriatu ez banu ere, erderaz egingo nukean; eta berdin diot irakurtzen ari zeran gutun onetzaz. Esan BEARRAK eragiten bai nau. Askoren ustez, euskeraz izkiriatzerakoan, izkuntza landutzeko idatzi bear omen da. Alderantziz diot nik: zerbait esateko idatzi bear dela. Eta zerbait esan BEAR duten idazleak ez dute beti bere etxeaz itzegiten. Arimaren kezka ezta berez ez toki-garri ez esi-garri. Ondo zion orain dela 400 urte gure Detxepare’k, oraindik gor askok entzun ez badiote ere:\n“Heuskara, jalgi hadi kanpora”.\nGAÑERAKO NERE IDAZ-LANEZ\nZeatz segi dituzu nere urratsak, eta au pozgarri zait. Baño, berriz ere, ez nator zurekin iñola.\nIkusten danez, nere artikuluetako mamiaz kanpora, nazkagarri zaizkizu oso euskeraren arloari buruzko nere iritziak oro. Ondikotz! Auzi auek “anpatu” bear ez ditudala diozu, “filolojian” sartu bear ez dudala (noiz sartu ote naiz?) eta abar. Gaiñera ni, “idazletxo tentel bat” naizen ezkero “gizon erdi-landu bat” naizen ezkero, obe nukean etxean sartu. Bapo!\nAuzi ontan ez dut nik neronek itzegin bearko. Ikusiko duzun bezela zerorren izkribuek salatuko zaituzte, eta ondoreak atereaz joango naiz ni.\nArras kaltegarri deritzazu euskerari buruzko nere joerari; eta bikaiña berriz, zureari. Zure ustez, konparazio batera, zoragarriak dira 1900 ezkerozko “garako” idazleak, eta berai zarraizkiete dudarik gahe.\nEta onelakoak entzuteko nazkaturik nagoen ezkero, enaiz gaur ontatik pasako.\nZu -eta zu bezelako guziak- euskera il nai duzute, zuen laguntzarik gabe ere arriskuan ez balego bezela; eta asmo gaiztoz eta apropos ari zeratela pentsa liteke, euskera akabatzekotan, noski!. Ezjakin utsak bakarrik eutsi ditzake zuen txorakeriak.\nZuk ez dakizu oraindik, gezurra badirudi ere, izkuntza bat ez dela jeometria. Gañera, egia esan, ez dakizu jeometria agiten. Zure “dirakurt” ori (98 gn. orrialdean) ezta EZER, ezpaita beiñere BIZI IZAN euskeran. Gañera, teoriaz, “darakurt” izan bearko luke. “Derama” berriz darama da; eta “deragio”, jeometria egiten asi ezkero, daragio.\nZure “damaigu”(59) , “dagerki “(60) , ”dagerkigu” (57), eta beste asko ere, ,jeometria dira, bañan ez euskera.\nOrrenbestetan aipatzen duzun Orixe’k egoki erabilli du beti ikakoa. Zuk berriz zearo\ngaizki. Zuk ez duzu Orixe maixutzat, zeure burua baizik. Alde batetik, zure “zesaidakekan”, “zekuskat”, “zekikat”, “baditekek”,”zerizkiokat” (99), “zidakekan” (99, aurrekoa bezela gaizki, “zidakan”baita), “zitzaidakekan”(100, zitzaidakan, noski), eta olako asko ere, eztira beiñere erabilli orrela euskeraz, eta jeometria txarra dira. Beraz, ez dira EZER, zure tema bat besterik. Zer irudituko litzaizuke erdarazko auek: “ofrezo”, “tene”, eta “veniria”?\nGañera, eta au da larriena agian, ika itzegiten denean ez dira orrelako forma guziak ika jartzen. “Egiña zegokala zirudik”,”aztertu bear dizkagulat”, “nork eleberrituko zizkiguk”, “onako au ziagokanean”, eta abar, aldrebestuak daude arras. Tokirik banu, zergatik dauden gaizki azalduko nizuke. Bañan arrazoirik ez dudala uste ba duzu, galdegiozu Orixe’ri, Villasante’ri, edo euskera dakien beste edozeiñi; eta berak azalduko dizute nik baño obeto, zertan eta zergatik zauden pikuan.\nZure “dit” ori ez da literaturako forma. Zure “zaizuke” dakizuke da, noski; eta “guzi oek”, oiek guziak. Ez bide-dakizu oraindik itzen atzetik dijoazen “a” guziak, ez dirala nai-ta-naiez artikulu. Zure “ausardi”,”premi”,”famili”,”egi”,”neskatil”, eta abar, ausardia, premia, familia, egia, neskatilla eta abar dira. Alderantziz, zure “arrunta xamarra”, arrunt xamarra da. “Oitura eza”, “sentidu-eza”, “etortasun-eza onek” (100), eta abar, ez dira zure asmazio bat besterik. “Sentidurik ez”, eta abar, paso.\n“Filosofo-elergille”(100), “erri-errian”, eta abar, ez dira ezer. Modaz dago gaur “garako” idazle askotan, berboai, bear ez denean, “tu” kentzea. Ba al dakizu zergatik? Batzutan kendu BEAR delako. Berboaren egintza oraindik betekizun edo egin gabe dagoeneta (erderaz subjuntivo, potencial eta imperativo moduetan), kendu egiten da euskeraz “tu” ori, edo azkeneko “i”a. Bañan au ez dakizatenok nolanai kentzen dituzute, euskeraren giarra ondatuz: “asma ta antola zuela” (97), “ezkuta nai” (55), “gerta ziran” (53), eta beste asko ta asko. Alderantziz orain ere, kendu ditekeanetan ez duzu kentze: “barkatu zak” (100), “suntsitu ez dezake (98), eta abar.\n“Erail” (58) diozu, illerazi bearrean; edo “eran” arkaikoaren ordez. “Sartre berak” diozu (57), Sartrek berak esan bearrean. “Suezia’ko Akademi berak” diozu ere (52). Ez dakizu oraindik “ak” eta “ek” sufijoak bereizten: “guziek bide berdintsutik zijoaztek” (102). Ez dituzu “diteke” eta “dateke” bereizten. Axular’ek ez dakizula uste al duzu apika? Beste askotan, “k” uzten duzu, erderaz jator pentsatzen duzulako, eta itzez itz diozu: “zalla dirudi… zindo itsastea”, itsasteak esan bearrean; eta “suizidioa dirudi egokiena” (60), berriz ere utsa egiñaz. “Indeterminado” deritzan ori dagoenik ere ote dakizun ez dakit: “zerbaiteri” (57) diozu, zerbaiti esan bearrean; eta “beste aunitzei” ere, aunitzi bearrean. Sufijoak erabat gaizki erabiltzen dituzu: “pentsalari” (55), “abeslari” (60). Noiztanik erabiltzen da “lari” berboakin? (ikus zazu faborez Azkue’eren “Morfologia”, 78 gn. orr.) . Emakumezko ille bat” zer den ez dakit. Eta “gazte asmotsu” esatean Txirritak entzun ba lizu, gazte gaisto eta biurri bat naizela ni pentsako zuen… Eta orrela jarraituko nuke.\nBaña naikoa delakoan moztuko dut. Orra “garako”en arnaria! Itzetik ortzera ondatzen ari zera euskeraren giarra. Zuk, Bastarrika, euskeraren eriotza nai duzu oarkabean, eta bere galeraren bidean barrena zoaz.\nZein da zarrari eta euakeraren biziari kasorik egin nai ez diena? Ni aal naiz, ala zuek “garako” idazleok? Noiz ikusi dira emen olako gauzak 1900 baño leenago? Noiz arbuiatzen dituzuten oietan? Beren utsak ez dira ezer zuek ezagututa gero… Eta, orrela, “garako” askok idatzitako euskera ta zeurea noski atzerako pausu dirala ZALANTZAN ere jartzea, ezjakin utsaren siñua iruditzen zait, Eta zerok zerate atzeratze onen aintzindariak. Gañera auldura ori normala da. Gure buruaz osoro jabetu ez balitz astakeria, argi eta garbi ikusiko genukean dagoeneko. Atzera baitijoa euskera aozkoa begi-bistan; eta erdaldunok bultzatu baitituzute apriorismoak, garbikeriak, mordollokeriak, eta ola nazkagarrikeriak oro.\nNi beintzat, Bastarrika ori, esnai nago oraindik; eta OSO GUTXI dakidala dakit. Eta edozein basarritarrekin itzegiten dudan guzietan, asko ikasten dut; eta Axular, Mendiburu, edo Joanes Etxeberri irakurtzean berdin. Zu, berriz, eta zu bezela andigurakoak, eskemakeskuan eta erdal-etorria buru-munean, ez bide daukazute ezer ikasterik; eta onetxek ondatzen zaituzte. Eta orrela erditzen dituzute gero geiegi ezagutzen ditugun zuen mamutzar otz eta iguingarri oiek.\nGaur gaurkoz beraz, bi joera dira: euskera egiazkoarena bat, eta “garako” idazle batzuen asmazio egoskaitzetakoa bestea. Eta bi gauza gerta ditezke: edo euskera il auek, edo alderantziz. Zuk, ortaz, euskera egiazkoaren garaipena opa ba duzu, zeure mordollo orren akabera eskatu bearrean zera. Nik nerekiko auxe eskatzen dut, jakiña…\nEuskera iltzen ez ba da denborak berak ilko ditu “garako” idazle geienok. Ez zuk aipatzen dituzun guziak, noski. Orixe’ren etorria eta jakinduria, esate baterako, artuko nituzke nik. Ez uste izan, gañera, Orixe eta zu bide beretik ari zeratenik. Ezta pentsatu ere. Jakiñaren gañean aldrebestu du Orixe’k; zuk, ordea, ez dakizulako.\nNun aurreratu du zuen mordollokeria orrek? Erdaldunen artean. Nun ez, ordea? Euskaldunen artean. Bilbotarrai traga-arazi dizaiekezutena, bermearrai ezin. Zergatik? Ez aal duzute beñere pentsatuko? Bada garaia, alajainkoa! Euskera biziago ba lego, ez lirake gauza auek gertatuko. Iltzear delako gerta litezke.\nAxular “egungo gaietan barna” ikusi naiko zenukeala diozu. Baita nik ere! Eta bide egoki ori esateko, “lau aizetara barreiatzekc” esaten didazu. Bai, Jauna; Lartzabal’ena esate baterako. Donicane Garazi ‘n egondu naiz aurtemein, eta “Hiru ziren” bere komedia ikusi. Eta gauza bat esango dizut: gaurko idazleen artean (Euskalerriko alde ontakoez ari naiz), ARTUKO GENUKEALA olako bat. Jakiña: bere jatortasuna izateko, jatorriz ez daukagun guziok beintzat, ikasi egin bear dugu. Eta auxe da, dirudienez, zuk gogoko ez duzuna. Askoz ere errexago baitzaizu komentuko gelan sartu, eta asmazio erotan astea. Noski!\nBañan euskera, zoritxarrez, gure asabak galtzera utzi zutelako, sakabanaturik dago an eta emen, edonun zarpil, eta edozeiñen aotan urri.\nEta zuzpertzeko, piztutzeko, indartzeko, puskak jasota osatzeko, IKASI egin bear da, eten gabe ikasi, geure odol beroa biirtu arte; eta EZ ASMATU. Auxe da bide bakarra, eta nik beintzat artua dudana: euskera biziaren iturri guzietan edan.\nIru gauza bear dira euskera salbatzeko: ikasi, ikasi eta ikasi. Eta beste iru baztertu bear: asmatu, asmatu eta asmatu (izkuntza biaren eta jatorraren arabera ez ba da).\nBapatean gure burua euskaldun jator biurtzeko, euskeraren jabekunde orren jauzia edo ziztada Bergson”ek dioen bezela “ziplo” aentitzeko, IKASI egin bear da, erruz pasa bear da denbora euskera bizi ori atzitu naiean, emendik eta andik ikasi bear da; eta, itz bitan esateko, gogor artu bear da; eta zintzo, umil, esaneko eta beñere gelditu gabe izkuntzaren mamia osatuz joan bear da. Eta KANPOTIK BARRURA, ez alderantziz.\nEdan egin bear da euskera goxoa .Euskal-Erritik. Eta ez ahantz au: Axular, Mendiburu, Lartzabal, Xenpelar, eta gaurko baserritarrak lerro berean laude: euskera biziaren lerroan ain zuzen. Zuek berriz sasi-euskerarenean. Zerok baztertu zerate bidetik; ez gu. Zuen euskera ezpaita zuen barrunbeari nekez egositako ondakiña besterik. Eta nik beintzat, emendik aurrera bigunkeria eta sasidiplomazia guziau utzirik naspil iguingarri orri\nEZ DIOI EUSKERA DEITUKO.\nZuek lurjotzen ba dezute, euskera salbatu dela esan dezakegu; zuek garaituko ba zenute, berriz, egingo luke euskerarenak…\nTamala da, gañerantzean, nahasi dauden egia garden auek bein eta berriz esan bear izatea. Bañan azkenean bide zuzenetik abia gaitezen esperantza aundia badut. Eta onengatik idatzi dizut .\nGogor artu zaitut, badakit. Eta pena ematen dit euskaltzaleon artean onela ibilli bearrak. Bañan onelaxe egingo ez banu, eta egin dudan bezin zakar gañera, neure buruari egingo nioke saldukeria. Eta euskerari azkenik.\n“Yakin”en nere au ikusi arte,agur. Eta zentza gaitezen , arren, Bastarrika ori.\nDonostian, 1.958 Otsaillak 26


MindMeld: trepetatxo guztiak adi-adi entzuten uneoro, ea zer esaten ari zaren • ZUZEU\nExpect Labs Kaliforniako enpresa txiki bat da, 2011n sortutakoa. Azken bolada honetan dirutza jasotzen ari da teknologiako erraldoien partetik. Bertan inbertitu duten azkenak Intel, Samsung eta Telefónica dira.\n(Jatorrizko artikulua Joxe-k (@joxe) Teknopataren txokoa blogean idatzi du)\nEnpresa sortu berria MindMeld garatzen ari da, “anticipatory computing” (‘aurreikuspen konputazioa’-edo) deritzon teknologia berri baten lehen urratsa. MindMeld proiektuaren helburua teknologiak garatzea da, gure elkarrizketak entzun, denbora errealean aztertu eta haietan oinarrituta informazioa ekoizteko, erabiltzaileok informazio eskaerarik egin beharrik gabe. Badirudi Intelek eta Samsungek interes berezia dutela teknologia horietan.\nTeknologikoki erronka galanta da, zalantzarik ez, eta tresna baliagarria izan liteke erabiltzaileontzat, publizitate saltzaileentzat eta abar… Adibidez, lagun batekin telefonoz ari bagara, taberna batean geratzeaz, deia bukatutakoan, telefonoak automatikoki erakutsiko liguke taberna horretara iristeko mapa. Hori pagotxa izan liteke operadoreentzat (horra Telefónicaren ineresaren arrazoia), edo Google bezalako publizitate saltzaileentzat. Edo gure hozkailuak esnea behar dugula apunta lezake automatikoki gure erosketa zerrendan, esne gutxi dagoela edo amaitu egin zaigula esaten entzuten badigu…\nBaina seguru nago askok eta askok honezkero ikusi diozuela alde ilun nabarmena: teknologia hori hedatzen bada, erabiltzaileok etengabeko zaintzapean egongo ginateke. (Bueno, orain baino gehiago, esan nahi dut). Expects Labseko sortzaileetakoa den Tum Tuttle-k azaldu duenez, honela laburbil liteke, esaterako, Samsungek proiektuan duen interesa:\n“Samsungek irudikatzen du etorkizun ez oso urrunean, etxe bakoitzeko gela bakoitzean pantaila lau bat izango dela. Aldean tableta edo telefonoa eraman arren, Samsungek pantailak ere izan nahi ditu gure hormetan, hozkailuan… Input gisa gure ahotsa erabil dezaketen teknologiak nahi dituzte, elkarrizketa batean zer esaten ari garen entzun eta galderarik egin beharrik gabe ere erantzunak eman ditzaketenak”.\nKAISO SETAN SABIS?\nEz da, ez, oso panorama lasaigarria. Eta ez soilik norberaren pribatutasunean dituen berehalako ondorioengatik…\nEta txarrena da, hotzean begiratuta, antzeko teknologiak izan baditugula jadanik gure inguruan: Google Now delakoak, esaterako, horixe egiten du Android telefonoetan: informazioa ematen digu, guk eskatu gabe ere, gure kokapena, emailak eta abarrak gurutzatuz. Baina beste hau are beldurgarriagoa da.\nIzan ere, benetan nahi al dugu ordenagailuak etengabe saiatzea zer nahi dugun asmatzen? Benetan behar (edo nahi) dugu ordenagailuak erabakitzea uneoro zer nahi edo behar dugun? Horrek ez gintuzke askoz ere pasiboago bihurtuko denborarekin?\nZorionez, euskaldunak izanda, abantaila/desabantaila handi bat dugu alor honetan: hizkuntz teknologietan eta ahotsaren ezagutza automatikoan berde baino berdeago gaude oraindik euskaldunok, eta urteak ez, hamarkadak pasa daitezke martxa honetan makina batek euskarazko elkarrizketa naturalak ganoraz interpretatu ahal izateko. A ze suertea geurea, e?\nbegira, joxe, mindmeld, teknopatak\nPareko leihotik: Hemen gera!!!


Ikasle, guraso eta irakasleak elkarlanean, Lomce-ri «esker» | Euskal Herria | GARA\nLomcek badu alde on ttiki bat: hezkuntzaz arduratzea ekarri du. Ikasle, guraso eta irakasleak bildu eta antolatzea. Ikastetxeak planto bete-betean direnean, errebalidak eteteko EH Bilduren proposamena baztertu dute EAJ, PSE eta PPk Gasteizko Legebiltzarrean.\nHezkuntza Plataformen Topaguneak eta Ikasle Abertzaleek (IA) hezkuntza komunitatearen aldarria eraman zuten atzo Gasteizko Legebiltzarrera, alderdiek jakin zezaten Lomceri planto egiten ari direla. Elkarretaratzearen unean, EH Bilduren ekimenez, errebaliden kontrako legez besteko proposamena eztabaidatu zuten alderdi politikoek Parlamentuan.\n«Esanguratsua izan zen ikasturte hasieran PSEk esan zigula bera boterean egongo balitz Heziberri gelditzeko konpromisoa hartuko lukeela», adierazi zion GARAri Samuel Pasadin Laudioko bigarren Batxilergoko ikasle eta IAko kideak. Ez zuen Lomceren azterketak eteteko ekimena babestu, ordea. Ezta EAJk ere. Elkarrekin Podemosek soilik egin zuen alde, eta ez zen aitzinera atera.\nPasadinek kontatu zuenez, euritan egon arren, giro polita izan zuten elkarretaratzean, ikasle, guraso eta irakasleak elkartu zirelako. «Plantoetan gaude bete-betean eta komentario guztiak horri buruz izan dira: ‘Ikastetxe honetan planto egitea lortu dugu’, ‘bihar beste zentro honetan dago azterketa’… Oso polita izan da guraso eta irakasleekin eguneratu garelako».\nBigarren Batxilergoko ikasle honen iritziz, premiak ekarri du elkarlana. «Ikasturte hasieratik geneukan entzunda errebalida zetorrela, eta iritsi da momentua. Desinformazio oso handiarekin ari gara lanean. Oso elkarlan berezia izaten ari da. Niretzat ez da ohikoa gurasoak eta irakasleak ikasleekin lanean ikustea. Irakasleak ikastetxe barrutik badauka lan bat. Ikasleon zeregina planto hau lehen lerroan garatu eta borrokatzea da. Eta gurasoen inplikazioa ere gakoa da. Gasteizen astelehenean bi ikastetxetan egon zen errebalida eta ikasleak saiatzen ziren gelatik ateratzen, ordenagailuak amatatzen, ikastetxeak husten… Eta gurasoak kanpoan zeuden babesten. Ez da 16 urteko gazteen erokeria; gurasoak kanpoan daude ez dutela azterketa egin nahi esaten».\nIkasle Abertzaleetako Arabako arduraduna da Samuel eta plantoa diseinatzen ibili da. Dioenez, antolaketan, kontra dute desinformazioa. «Batzuetan zuzendaritzari oharra iritsi eta honek erabakitzen zuen ikasleriari jakinaraztea. Baina badira sekretupean gorde duten zuzendaritzak ere eta lan gehigarria da informazioa harrien azpian bilatzea. Eusko Jaurlaritzak azken momentuan eman digu informazioa, gu frenatzeko».\nKanpo azterketa hauek izozmendiaren punta direla ohartarazi du ikasle laudioarrak. «Hirugarren ikasturtea da Lomce aplikatzen ari direna eta, ikusgarriena azterketak badira ere, curriculuma, edukiak eta metodologia ere aldatu dira. Ordutegia eta testuliburuak aldatu dira, baina zaila da sumatzea, pixkanaka egin dutelako». Adibidez, Filosofia lehen derrigorrezkoa zen eta orain aukerakoa da. Mingarria iruditzen zaio eta gogoan du Filosofiako irakasle bati aditutakoa: «Filosofiak pertsonak errealitatearekiko kritiko nahi bagaitu eta filosofia kendu nahi badute, argi dago asmoa kritikotasun hori ezabatzea dela».\nAurten Selektibitatera aurkeztuko da eta «oso arrotza» egiten zaio nota zehatz bat behar izatea bere ametsa izan daitekeen karrera ikasteko. «Guretzat jada zaila da bidea, oztopoz betea. Zenbakiekin neurtzen gaituzte, eta horri errebalidak gehitzen dizkiote. Onartezina da». Baina Lomceren alde onarekin gelditzen da: «Elkarlana eta komunitate antolatu bat dago hemen, benetan ulertu duena hezkuntzarekin ezin dela jolastu eta gure hezkuntza propiotik eraiki behar dugula gure herria». Antolaketa horren isla dira ikastetxe batean eta bertzean ikusten ari garen plantoak: Hernaniko Langile Ikastolan, Barakaldoko Beurko ikastetxean, Santurtziko Axular Institutuan, Gasteizko Unamunon, Bilboko Deustuko Ikastolan... Eta hala jarraitzeko deia egin dute IAk eta Hezkuntza Plataformen Topaguneak.


Instrukzioak esleipen prozeduretan parte hartzeko - Etxebideko informazioa - Etxebide - Eusko Jaurlaritza - Euskadi.eus\nSartu etxebizitzen esleipenean parte hartu ahal izateko pantailan (Esleipenak/Izena eman esleipen prozeduretan sartzeko) bertan izena emateko identifikatu ondoren. Horretarako, zure Etxebideko espedientearen kodea eta elektronikoki izapidetzeko pasahitza jakin behar dituzu. Identifikatu eta gero, zuzenean sartuko zara etxebizitza sustapenen informazioa jasotzen duen espedientearen atalera.\nZure espedientearen baldintzen arabera egokitzen den sustapenik zabalik balego, zerrenda batean ikusiko zenuke zeintzuetan parte har dezakezun. Zerrendak sustapenaren kodearen eta udalerriaren arabera zerrendatzen dira. Sustapen bakoitzaren informazio laburtua ikusteko, interesatzen zaizun sustapenean sakatu behar duzu.\nSustapenaren informazioa ikus badezakezu, “Parte hartu nahi dut” botoia agertuko zaizu, sustapenean parte hartu nahi izanez gero sakatu behar duzuna. Botoia sakatzean, leiho bat irekiko da, eta agertuko zaizkizun bi galderei erantzun behar diezu esleipen prozeduran parte hartu ahal izateko:\nGalderak erantzun eta gero, “Gorde eta jarraitu” botoia sakatu. Itxaronaldi labur baten ondoren, izapidea ondo burutu dela informatzeko pantaila bat agertuko zaizu. Nahi baduzu, egiaztagiria inprimatu dezakezu. Amaitzeko, itxi leiho hau sustapenen atalera bueltatu ahal izateko.\nIzena eman duzun sustapenetan berriro sakatzen baduzu, “Ez dut parte hartu nahi” botoia ikusiko duzu. Hortaz, iritziz aldatuz gero, parte hartu nahi ez duzula adierazteko aukera izango duzu. Prozedura, sustapenaren esleipenean parte hartzeko izena emateko jarraitutakoaren antzekoa da.


Karlos Zurutuza. Hitz Adina Mintzo zikloaren aurkezpen hitzaldia. - Steilas\nKarlos Zurutuza. Hitz Adina Mintzo zikloaren aurkezpen hitzaldia.\n2020/10/14 @ 12:00 - 13:30\nHitz Adina Mintzo hizkuntza gutxituak ezagutzeko zikloaren 6. ikasturteak 7 hizkuntza hurbilduko dizkigu edizio berri honetan: sorabiera, lakota, nasa yuwea, mankanyera, pirineotako euskalkiak eta kalaallisut. Zazpigarrena AnHitzak ekimenetik gerturatuko diren gonbidatuen hizkuntza multzoak osatuko du. Karlos Zurutuzak inauguratuko du ikasturte berria urriaren 14an “Hitzaren jabeak: amazig eta kurdu herrien hizkuntz biziberritze prozesuak” izenburupeko hitzaldiarekin.\nGatazka guztien erdigunean hizkuntzak daude, nahiz eta batzuetan zauri hauek ikusezinak diren. Ekialde Hurbilean eta Afrika iparraldean ere ez da salbuespenik egon, eta hizkuntzen egoerak mintzo dituzten herrien egoeraren araberakoak dira.\nHamarkada luzeko diktadurak pairatu ostean, Libiako amazigek nahiz Siriako kurduek kultur eta hizkuntz biziberritze prozesuari ekin diote. Historian lehendabiziko aldiz, amazigera Libiako eskola eta unibertsitatetan ikasten da, bai eta kurduera Siria iparrean. Ez da kontakturik egon bi herrion artean, baina kultur prozesu biak simultaneoki garatu dira azken zortzi urteotan zehar.\nHitz Adina Mintzo zikloa UEUren ikastaro eskaintzen barruan sartzen da. Horiek horrela, parte hartzeko izena eman beharko da. Ziklo osoak 30 €ko prezioa du. Saio solteetan parte hartzeko aukera ere egongo da. Kasu honetan 5 € ordaindu beharko da saioko.\nAfrikako Emakumeen Parlamentua ARGAZKI ERAKUSKETA\nVarados. ZINEA eta HITZALDIA (Helena Taberna / Ongi Etorri Errefuxiatuak)


Hegaka, kaiola batean - Tolosaldea - Tolosaldeko ataria\nHegaka, kaiola batean\nJosu Artutxa Dorronsoro 2019-10-07 08:59\nSinadura: HIRU DAMATXO\nTximeleta izango da kanpaina irudikatzeko erabiliko duten ikurra. Gainera, egitasmoa bultzatu eta ahalik eta herritar gehienengana heltzeko, Kartzela fikziozko seriea argitaratuko dute. Eskualdean, lau herrietan egingo dituzte aurkezpenak: Abaltzisketan, Adunan, Altzon eta Orexan.\nArnasa bizitzeko ekintza da, ezinbestekoa, bihotzarekin eta naturarekin lotzen gaituena. Mugimendua eta lasaitasuna. Sinplea bezain indartsua. Dinamikoa. Uneoro arnasten dugu, eta arnasten dugun aireak badu izaera fresko bat, lasaitasuna ematen duena. «Ideia horrekin, arnasgune diren herri euskaldunetako herritarrak Euskal Herriaren arnasgune direla nabarmendu nahi da; azken finean hori baita euskara bizirik mantentzearen berme nagusietako bat».\nNorberak bere buruari balio bat ematean oinarritzen da Arnasa gara. «Arnasguneetako herritarren ahalduntzea sustatzen du, eta mezua kolektiboan osatzeak identitate sentimendu bat indartzen du. Jabetze ariketa bat egitea da helburua, herritarrei direnaz eta izango direnaz jabetu daitezen tresnak ematea».\nAireak eragindako mugimendu leunaren ispilu, tximeleta aukeratu dute kanpainaren logorako ikur. «Inor molestatu gabe ibiltzen da, arnasa bezala. Tximeleta eraldaketa da. Beldar izatetik, kolore bizi eta ederrenak edukitzera hel daitekeen animalia, etorkizunean izan gaitezkeenaren metafora. Txikia eta hauskorra da, zaindu beharrekoa, arnasguneak bezala».\n«Munduaren Arnasgunea irudikatzeko erabili izan da maiz Amazonas oihana. Zuhaitzaren formak badu antzik birikaren formarekin. Eta honek, aldi berean, tximeletaren hegoekin. Eta, honek, bihotzarekin». Funtsezko lau irudi horiekin sortu da iruditeria. «Era berean, arnasguneak etorkizuneko errealitate gisa irudikatu nahi ditugu. Alde batean tximeleta dago, eta beste aldean, bektoreak, hedatzeko duen gaitasunaren erakusgarri. Tximeleta etengabe zabaltzen doa, arnasguneak bezala».\nFikzioan, askatasun eza irudikatu nahian\nAskatasunarekin lotu izan da arnasa. Kartzelak, berriz, askatasun ezarekin. Oraingo honetan, kanpainak elementu berritzaile bat sortu nahi izan du, sekula ez baita egin arnasguneei buruzko fikziozko lanik. Hori dela eta, Kartzela serie digitala argitaratuko dute. Hiru Damatxo ekoiztetxeak ekoitzi du zazpi kapituluko proiektua eta urte amaieratik aurrera izango da ikusteko aukera www.kartzela.eus webgunean.\nBECen harrapatuta dauden sei lagun dira istorioaren protagonistak, guztiak, arnasguneetako herritarrak. Eraikineko zenbait tokitan harrapatuta gelditu ondoren, pixkanaka elkarrekin egingo dute topo, eta bertatik nola atera pentsatzen hasiko dira. Horretan ari direla sortuko dira lehen galderak: zenbat egunez iraun beharko dute BECen? Nola moldatuko dira elkar ulertzeko? Beraiek hor egoteko ezkutuko arrazoiren bat al dago?\nArnasguneetan egindako parte hartze prozesuan ateratako ondorioetan oinarritzen da gidoia. Kanpaina orokorraren helburuak ez ezik, iruditeri kolektiboa aldatzea eta erreferenteak sortzeko egitekoa ere izango du serieak. Gainera, zenbait gai jorratuko ditu, zeharka nahiz zuzenean: adin eta jatorri desberdinetako herritarren arteko aurreiritziak, hitanoaren erabilera, euskalkien edota batuaren arteko talka edota jarrera desberdinetako gazteen arteko harremanak. Seriea euskalkian egina da, «errealitate bat ikustarazteko eta erreferenteak sortzeko ideiarekin. Euskalkiak eta euskara batua ez dira kontrajarriak; bakoitzak bere papera du, eta bere eremua aitortu behar zaio».\nSerieko pertsonaiak arnasguneetakoak dira, baina era askotakoak eta aurreiritziei aurre egiten dietenak, topikoak hautsiz. Iratxe Urkiaga aktoreak irudikatuko du Mara, Sambou Diabyk Iba, Juanen Saralegik Juan, Erika Olaizolak Iune, Amaiur Eppherrek Ekhi, eta Ainhoa Etxebarriak, berriz, Garazi.\nAurkezpenak eskualdeko lau herrietan\nPasa den astelehenean, Azpeitiko Sanagustin Kulturgunean aurkeztu bazuten ere, kanpainaren informazio saioek jarraipena izango dute Euskal Herriko txoko ezberdinetan. «Kartzela serie digitala aurkezteko parada izateaz gain, kanpaina gizarteratzeko eta herritarrekin lehen hartu-emana izateko balioko duen tartea izango da». Aurkezle batek gidatuko du saioa, eta Kartzela serieko bina aktorek ere parte hartuko dute, ikus-entzunezkoan zehar lantzen diren gaien inguruko hausnarketa modu alaian eta erakargarrian eginez.\nGutxi gorabehera, ordu eta erdiko iraupena izango du saio bakoitzak. «Arnasguneen garrantzia nabarmentzeko espazioa izango dela kontuan hartuta, hainbat bide erabiliko dira mezua behar bezala zabaltzeko: bideoak, hitzaldiak, aktoreen hitz-hartzea... Gainera, seriearen lehen bi kapituluak primizian ikusteko aukera ere izango da, eta amaieran herritarrek euren ekarpenak egin ahal izango dituzte».\nGuztira 23 udalerritan egingo dira saioak: Araban, Aramaion; Behe Nafarroan Baigorrin; Bizkaian, Ajangizen, Bermeon, Diman, Lekeition, Markina-Xemeinen eta Zeanurin; Gipuzkoan, Abaltzisketan, Adunan, Aian, Altzon, Azpeitian, Itziarren, Leintz-Gatzagan, Orexan, Urnietan eta Zerainen; eta Nafarroan, Etxarri-Aranatzen, Elizondon, Goizuetan, Leitzan eta Lesakan. Tolosaldean, beraz, lau herrietan aurkeztuko dute. Gaur izango da Orexan; Abaltzisketan, azaroaren 15ean; Adunan, azaroaren 22an eta Altzoko data zehazteke dago.\nEuskararen arnasguneetako errealitateak ezagututa eta helburuak zehaztuta, bi fasetan banatu dute kanpaina. Lehen fasean, arnasguneen ahalduntzeari eta aitortzari ekingo diote. Herriz herri egingo diren aurkezpenez gain, www.arnasagara.eus webguneak kanpainaren nondik norakoak biltzen ditu. Baina ez da internet bitartez informazioa lortzeko tresna bakarra izango. Izan ere, Facebook, Twitter, Instagram eta Mastodon sare sozialetako profiletan ere kanpainari buruzko mezuak nahiz herrietako saioen agenda zabalduko da. Durangoko Azokan amaituko da lehen fasea, Kartzela serie digitalaren aurkezpen publikoarekin batera.\nHain justu, serie digitala Euskal Herri osoarentzat ikusgai egongo da abenduaren erdialdetik aurrera. Orduan ekingo zaio bigarren faseari, arnasguneak ezagutzera emanez eta duten garrantziaz jabetzeko ariketa eginez. Euskal Herriko gainerako euskaldunei zuzenduko zaie mezua: «Asmoa ez da erdaldunagoak diren eremuak gutxiestea, gehigarri moduan arnasguneek duten garrantzia azpimarratzea baizik».\nOndorioz, urrats berri bat eman nahi dute euskararen biziberritze prozesuan, nahiz eta, Kike Amonarriz soziolinguistak 2013an aipatu moduan, «euskara munduan hiztun gehien dituzten hizkuntzen %10ean dago». Beraz, osasuntsu dago euskara, galtzeko arriskuan dauden hizkuntzen taldean erortzeko beldurrik gabe. Orain datuei eustea edo horiek hobetzea besterik ez da geratzen.